text:
Рәсәй Һаҡлыҡ банкыһының Урал банкыһы рәйесе менән осрашыуФото: Олег Яровиков
Рәсәй Һаҡлыҡ банкыһының Урал банкыһы рәйесе менән осрашыу
Рәсәй Һаҡлыҡ банкыһының Урал банкыһы рәйесе менән осрашыуФото: Олег Яровиков
24 мартта Республика йортонда Башҡортостан Президенты Мортаза Рәхимов Рәсәй Һаҡлыҡ банкыһының Урал банкыһы рәйесе Владимир Черкашин менән эш осрашыуы үткәрҙе.
Башҡортостан Республикаһы биләмәһендә Рәсәй Һаҡлыҡ банкыһы подразделениелары эшмәкәрлеге мәсьәләләре хаҡында фекер алышынды. Ипотека кредитлауы, ауыл хужалығына, бәләкәй һәм урта бизнес субъекттарына булышлыҡ итеү өлкәһендә республика менән банк араһында хеҙмәттәшлекте камиллаштырыу буйынса тәҡдимдәр ҡаралды. Осрашыуҙа шулай уҡ Һаҡлыҡ банкыһының “Башҡортостандың социаль картаһы” проектын тормошҡа ашырыуҙа ҡатнашыуы хаҡында ла һүҙ алып барылды.
Владимир Черкашин республика территорияһында банк хеҙмәттәре күрһәтеү йәһәтенән Рәсәй Һаҡлыҡ банкыһы Башҡортостан бүлексәһенең ыңғай тәжрибәһен билдәләне. Һаҡлыҡ банкыһының Урал банкыһы рәйесе әйтеүенсә, көрсөк осоронда Башҡортостан бүлексәһе кредитлау күләмен һаҡлап ҡала алды һәм банк вкладтарын арттырыуҙы тәьмин итте.
Шул уҡ ваҡытта Мортаза Рәхимов Башҡортостанда Һаҡлыҡ банкыһының филиал селтәрҙәрен кәметеү сәбәпле борсолоуын белдерҙе. Республика Президенты фекеренсә, граждандарҙың ышанысы һәм даими клиент базаһына эйә булыу һөҙөмтәһендә Рәсәй Һаҡлыҡ банкыһы конкуренцияға һәләтлелеге менән айырылып тора. Ул Башҡортостанда, айырыуса ауылда, банк хеҙмәттәрен һаҡлап ҡалыу мөһим тип иҫәпләй, сөнки республика халҡының 40 проценттан ашыуы ауылда йәшәй. М.Ғ. Рәхимов, банкының филиал селтәрен үҙгәртеп ҡорғанда муниципаль берәмектәрҙең иҡтисади ҡеүәте һәм социаль-иҡтисади бурыстарҙы хәл итеү зарурлығы иҫәпкә алынырға тейеш, тине.
Владимир Черкашин әйтеүенсә, республиканың иң алыҫ райондарындағы бүлексәләрҙе кәметеү хаҡында һүҙ бара.
— Кассалары, мәҫәлән, аҙнаһына 2-3 көн генә эшләгән подразделениеларҙы ҡыҫҡартабыҙ. Һөҙөмтәлә өҫтәмә офис барлыҡҡа килгән филиал селтәрен үҙгәртеп ҡороу административ үҙгәрештәргә генә ҡайтып ҡала. Шул уҡ ваҡытта офиста күрһәтелгән хеҙмәттәр исемлеге ҡыҫҡартылмай, — тине Владимир Черкашин.
Башҡортостан Президенты федераль почта банкыһы подразделениелары асылғанға тиклем республика биләмәһендә подразделениеларҙы ҡыҫҡартыуҙан тыйылып торорға саҡырҙы. Стратегияны бойомға ашырыу халыҡты уңайлы банк хеҙмәттәре менән тәьмин итеүҙе һаҡлап ҡалырға мөмкинлек бирәсәк.
Осрашыуҙа Башҡортостан Хөкүмәте Премьер-министрының беренсе урынбаҫары, финанс министры Айрат Ғәскәров, республика Милли банкыһы рәйесе Рөстәм Мәрҙәнов, РФ Һаҡлыҡ банкыһының Башҡортостан бүлексәһе идарасыһы Юлай Кинйәбулатов ҡатнашты.


c: text/html

text:
Республика Хөкүмәтендә Стәрлетамаҡ предприятиелары эшмәкәрлеге һәм экология мәсьәләләре тикшерелдеФото: Андрей Старостин
Республика Хөкүмәтендә Стәрлетамаҡ предприятиелары эшмәкәрлеге һәм экология мәсьәләләре тикшерелде
Республика Хөкүмәтендә Стәрлетамаҡ предприятиелары эшмәкәрлеге һәм экология мәсьәләләре тикшерелдеФото: Андрей Старостин
Башҡортостан Хөкүмәтендә экология мәсьәләләре һәм Стәрлетамаҡ предприятиеларын үҫтереү мөмкинлектәре тикшерелде. Ултырышты республика Хөкүмәте Премьер-министрының беренсе урынбаҫары Рәүф Ноғоманов алып барҙы. Хөкүмәт ағзаларынан тыш, унда «Сода» асыҡ акционерҙар йәмғиәтенең Директорҙар советы ағзалары ла ҡатнашты. Сергей Иванушкин предприятиеларҙың бөгөнгө торошо тураһында һөйләне, шулай уҡ әлеге ваҡытта тормошҡа ашырылған инвестиция программалары хаҡында хәбәр итте. Улар Стәрлетамаҡта экология мәсьәләләрен хәл итеүгә булышлыҡ итә.
— Һуңғы йылдарҙа Ағиҙел йылғаһы ныҡ һайыҡты. Шуға күрә етештереү күләмдәре арттырылһа, хлоридтар концентрацияһы тейешле нораманан артып китәсәк, — тине Сергей Иванушкин. – Шуның өсөн етештереү күләмдәрен арттырыуҙа ҡалдыҡ һыуҙар ағыҙыу беҙҙең өсөн етди кәртә булып тора, сөнки экология мәсьәләһе үтә мөһим. «Сода» предприятиеһында тормошҡа ашырылған инвестиция программаһы бындай кәртәләрҙе бөтөрөргә ярҙам итәсәк. Атап әйткәндә, шыйыҡсаны фильтр аша үткәреү станцияһы төҙөлә, ул ҡаты ҡалдыҡтарҙы шыйыҡтарынан айырырға мөмкинлек бирәсәк. Шул уҡ ваҡытта ҡаты ҡалдыҡтарҙы төҙөлөш өлкәһендә ҡулланып буласаҡ. Ошоға бәйле пердприятиеның Директорҙар советы хлорлы кальций етештереү күләмдәрен 100 мең тоннаға арттырыу тураһында ҡарар ҡабул итте. Был программа алдағы йылдарҙа ғәмәлләштереләсәк. Шулай итеп, етештереү күләмдәре арттырыласаҡ һәм экология мәсьәләһе хәл ителәсәк, — тип ышандырҙы Сергей Иванушкин.

robotstxt: allowed

filter: keep


text:
Рәшиҙә Туйсина Салауат Юлаев ордены менән наградланды
Башҡортостан Президенты Рөстәм Хәмитов Указы менән республиканың иң билдәле бейеүсеһе, Рәсәйҙең атҡаҙанған артисы һәм Башҡортостан Республикаһының халыҡ артисы, Салауат Юлаев һәм Ғ.Сәләм исемендәге премиялар лауреаты Рәшиҙә Ғилметдин ҡыҙы Туйсина Салауат Юлаев ордены менән наградланды.
Кисә «Нефтсе» мәҙәниәт һарайында мәшһүр бейеүсенең юбилейына арналған тантаналы кисә үтте. Бөгөнгө көндә Рәшиҙә Туйсина Ғ.Әлмөхәмәтов исемендәге Республика гимназия-интернатында хеҙмәт юлын дауам итә.


text:
Башҡортостан башлығы блогтар уҙышында Президент вәкиленән алда бара
Башҡортостан башлығы Рөстәм Хәмитов 2010 йылда Рәсәйҙең иң популяр блогерҙары иҫәбенә инде. «Йәнле журнал»дағы уның бите цитаталар килтереү буйынса Рәсәй Президентының Үҙәк федераль округындағы Тулы хоҡуҡлы вәкиле Георгий Полтавченко, Астрахань өлкәһе губернаторы Александр Жилкин, Киров өлкәһе Хөкүмәте рәйесе урынбаҫары Мария Гайдар һәм башҡа ҙур сәйәси эшмәкәрҙәр блогтарынан алда бара. Был мәғлүмәттәрҙе «Медиалогия» компанияһы килтерә.
Күп кенә күренекле сәхнә кешеләре лә Рөстәм Хәмитовтан ярайһы уҡ ҡалыша. Мәҫәлән, билдәле актер һәм драматург Евгений Гришковец һәм популяр телевизион тапшырыуҙар алып барыусы Тина Канделаки.
Рәсәй блогерҙары лидеры – ил Президенты Дмитрий Медведев. Ул йәмәғәт эшмәкәре Алексей Навальныйҙан күпкә алда бара. Өсөнсө урынды Тверь өлкәһе губернаторы Дмитрий Зеленин яуланы.


text:
Туғыҙ айҙа республиканың тупланма бюджеты профицит менән үтәлгән
ӨФӨ, 2015 йыл, 23 октябрь. /«Башинформ» мәғлүмәт агентлығы, Олеся Серёгина/.
2015 йылдың 1 октябренә Башҡортостандың тупланма бюджеты килемдәре – 134,5 миллиард һум, сығымдары 122,7 миллиард һум тәшкил иткән. Ағымдағы йылдың ғинуар-сентябрендә республиканың тупланма бюджеты 11,8 миллиард һум профицит менән үтәлгән, тип хәбәр итте республиканың Финанс министрлығы.
Һалым һәм һалым булмаған килемдәр былтырғы ошо уҡ осор менән сағыштырғанда 12,4 миллиард һумға артҡан һәм 108,3 миллиард һум тәшкил иткән. Килемдең төп сығанаҡтары: физик берәмектәрҙең килеменә һалым – 31,4 миллиард һум (29,0 процент), ойошмаларҙың килеменә һалым – 29 миллиард һум (26,8), мөлкәткә һалым – 11,8 миллиард һум (10,9), акциздар – 11,8 миллиард һум (10,9).
2014 йылдың ошо уҡ осорона ҡарағанда ойошмалар килеменә һалым керемдәре 14,7 процентҡа, мөлкәткә һалым – 16,4, физик берәмектәрҙең килеменә һалым – 4,4, дөйөм килемгә һалым 4,5 процентҡа артҡан. Акциздарҙың кереме 10 процентҡа кәмегән.
Туғыҙ айҙа килемдәр буйынса Башҡортостан бюджеты 15,8 процент үҫеш менән 110,9 миллиард һум күләмендә, сығымдар буйынса 3,3 процент үҫеш менән 100,6 миллиард һум күләмендә үтәлгән.


text:
Ацидофилдар
Ацидофилдар — (лат. acidus — әсе һәм ...фил), артыҡ кислоталылыҡ булған субстратта йәшәүсе организмдар.
Ацидофил микроорганизмдарға һөт кислотаһы, май кислотаһы һәм уксус кислотаһы бактериялары ҡарай. Тәбиғәттә айырыуса һөттә һәм һөт аҙыҡтарында (Lactobacillus lactis, L. bulgaricus, Streptococcus lactis һ.б.), үҫемлектәрҙә һәм тарҡалыусы үҫемлек ҡалдыҡтарында (Lactobacillus plantarum, L. fermentum, Leuconostoc mesenteroides һ.б.), кеше һәм хайуандар эсәклегендә (Lactobacillus acidophilus, Streptococcus faecalis, S. bovis һ.б.) осраусы һөт кислотатаһы бактериялары таралған. Ацидофил микроорганизмдар эшмәкәрлегенә силослау, кәбеҫтә тоҙлау нигеҙләнә; улар һөт аҙыҡтары ҡатыҡ, кефир, ҡымыҙ һ.б., әсе ҡамыр, сейләй ыҫланған колбасалар (салями, сервелат) әҙерләү өсөн ҡулланыла. Май кислотаһы бактериялары аҙыҡ-түлектең боҙолоуына килтереүе мөмкин. Ацидофил үҫемлектәр башлыса күтәренке һәм күсмә һаҙлыҡтарҙа үҫә. Күтәренке һаҙлыҡтарҙа аҙ сәскәле күрән, альп йөнтәҫ күрәне, еңсәле мамыҡбаш күрән, инглиз ысыҡ үләне, күп башаҡлы мамыҡбаш күрән, ҡара тал, мүк еләге, һаҙ мүге затына ҡараған мүктәр, һаҙанаҡ, һаҙ мунсағы һ.б. үҫә, күсмә һаҙлыҡтарҙа — күрән, ҡылысъяпраҡ, мамыҡбаш күрәндең бер нисә төрө, өсъяпраҡ, тәлгәш ҡайын, һаҙғанат һ.б. Ҡайһы бер ацидофил үҫемлектәр (гермафродит энәле көртмәле, күк көртмәле, ҡыҙыл көртмәле, тәпәш ҡайын һ.б.) Башҡортостан (Көньяҡ) Уралының тау тайгаһы һәм тау тундраһы бүлкәттәрендә үҫә. Ацидофил үҫемлектәрҙең экосистемаларҙағы роле кислоталы ямғырҙар (улар тупраҡты әсетеп, күп, айырыуса ағас үҫемлектәрҙең үҫеүен яйлата) яуыу осраҡтары теркәлгән райондарҙа арта. Ацидофилдар — ашарға яраҡлы үҫемлектәр (көртмәле, күк көртмәле, ҡыҙыл көртмәле һ.б.), дарыу үҫемлектәре (баҫыу ҡырҡбыуыны, өсъяпраҡ, һаҙанаҡ һ.б.), аҙ ҡиммәтле мал аҙығы үҫемлектәре (йылан теле, эт ҡондорағы һ.б.), декоратив үҫемлектәр (әскелтем үлән, һаҙғанат һ.б.), ағыулы үҫемлектәр (зәһәр лютик, һаҙ томбойоғо һ.б.), ҡый үләндәре (диуала, турғай ҡуҙғалағы һ.б.). Аҙ сәскәле күрән, һаҙ мунҫағы һ.б. ацидофил үҫемлектәр БР‑ҙың Ҡыҙыл китабына индерелгән. Хайуандар араһында А. иҫәбенә сфагнум һаҙлыҡтарында юғары кислоталы мөхиттә йәшәгән, нейтраль һәм һелтеле шарттарҙа осрамаған ҡамсылылар һәм өйрөлмәктәр инә.


text:
Досье Sveta Levina
Адрес: Россия, Москва
Происхождение: Москва
Дата рождения:18 Марта
Сайт: vk.com/id17276695 offline
Следить за пользователем
Sveta Levina родилась 18 Марта знать бы еще какого года. Она была рождена в городе Москва. Также, мы выяснили, что сейчас она проживает в городе Москва, Россия. Sveta считает, что только монархия оптимальная форма власти. В своих религиозных взглядах она указала: "Серёжа".
Друзья пользователя:
Скрытые друзья пользователя:
Скрытые друзья еще не проверялись.
Вот, что рассказывает Sveta о себе:
олололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололололол


text:
Европа врачтары ҡатнашлығында неврология буйынса белем биреү курсы үтә
Европа неврологик йәмғиәттәр федерацияһы (EFNS) Өфөлә неврология буйынса төбәк белем биреү курсы үткәреү планын раҫланы. Ул 2010 йылдың 8-10 июленә тәғәйенләнгән. Был курстар йәш белгестәргә Европаның төп неврологтары менән осрашыу, уларҙың лекцияларын тыңлау, интерактив семинар занятиеларына, видеосессияларға барыу, һорауҙар биреү һәм дискуссияларҙа ҡатнашыу мөмкинлеге биреү өсөн донъяның төрлө илдәрендә үткәрелә. Башҡортостан Республикаһында бындай курс EFNS һәм Башҡорт дәүләт медицина университеты ярҙамында тәүге тапҡыр үткәреләсәк. Курстың төп темалары: "Ауыртыу", "Деменциялар" һәм "Нейрореабилитация". Лекторҙар сифатында Швейцария, Австрия, Германия, Словения һәм башҡа илдәрҙән профессорҙар саҡырылған. Курс аҙағында теләүселәр имтихан тапшыра һәм EFNS сертификаты ала ала.
"Европа федерацияһы беҙҙең заявканы хуплауына беҙ бик шатбыҙ, — ти БДМУ-ның неврология клиникаһы директоры профессор Ләйлә Әхмәҙиева. — Был йәш коллегаларыбыҙға, Өфөнән сыҡмайынса, Европаның билдәле белгестәренән заманса мәғлүмәт алыу өсөн уникаль шанс".
Хәҙерге ваҡытта ойоштороу мәсьәләләре һәм потенциаль ҡатнашыусыларҙы теркәү менән әүҙем шөғөлләнеүсе эшсе төркөм булдырылған. Урындар һаны сикләнгән, ә унда ҡатнашыуға заявкалар Рәсәйҙең төрлө ҡалаларынан һәм БДБ илдәренән килә башланы ла инде. Шуға күрә конкурс үткәреү планлаштырыла, унда инглиз телен яҡшы белгән инициативалы йәш неврологтарға өҫтөнлөк биреләсәк.


text:
Халыҡ-ара Ғаилә көнөндә Өфөлә «Рәсәй ғаиләһе» конгресы асылдыФото: Олег Яровиков
Халыҡ-ара Ғаилә көнөндә Өфөлә «Рәсәй ғаиләһе» конгресы асылды
Халыҡ-ара Ғаилә көнөндә Өфөлә «Рәсәй ғаиләһе» конгресы асылдыФото: Олег Яровиков
Халыҡ-ара ғаилә көнөндә Өфөлә «Рәсәй ғаиләһе: ата-әсә булыу ҡыуанысы, бәхетле бала саҡ, аҡыллы ҡартлыҡ» бөтә Рәсәй конгресы асылды. Унда ҡатнашыусылар ғаилә институтын нығытыу, оло йәштәге граждандарға социаль ярҙам күрһәтеү мәсьәләләрен, илдә ғаилә сәйәсәтен үҫтереү стратегияһын һәм уның закондар менән тәьмин ителешен тикшерә.
БР Хөкүмәте Премьер-министры урынбаҫары Лилиә Ғүмәрова билдәләүенсә, ғаилә сәйәсәтенең көнүҙәк мәсьәләләрен хәл итеү буйынса уртаҡ позициялар булдырыу өсөн власть, фән, йәмәғәтселектең барлыҡ тармаҡтарын берләштереү форумдың төп маҡсаты булып тора. Ҡоро һүҙҙәрҙән аныҡ эштәргә, проекттарға күсәбеҙ. Бындай эшмәкәрлектең һөҙөмтәләре лә бар, тип билдәләне вице-премьер.
Лилиә Ғүмәрова һүҙҙәренсә, балалы ғаиләләргә дәүләт ярҙамы күрһәтеү республикалағы социаль сәйәсәттең өҫтөнлөклө йүнәлештәренең береһе булып тора.
— Башҡортостанда һуңғы йылдарҙа демографик хәл тотороҡло үҫеш ала. 2012 йылда тыуым — 5,1 процентҡа, халыҡтың тәбиғи артыуы 3,5 тапҡырға артты. Волга буйы федераль округы төбәктәре араһында Башҡортостан тыуым кимәле буйынса – дүртенсе, күп балалы ғаиләләр һаны буйынса беренсе баҫҡысҡа күтәрелде, — тине вице-премьер.
— Балалы ғаиләләрҙе социаль яҡлау өҫтөндә әүҙем эш алып барыла. Бөгөн республикала 170 меңдән ашыу балалы ғаилә 20 төрҙән ашыу финанс ярҙамы ала. Былтыр был маҡсаттарға 2 миллиард һумға яҡын аҡса йүнәлтелде, быйыл был сумма 2,2 миллиард һум тәшкил итәсәк, — тип хәбәр итте Лилиә Ғүмәрова.
БР Хөкүмәте Премьер-министры урынбаҫары шулай уҡ ғаилә абруйы төшөүе, ғаилә мөнәсәбәттәрендә рухи-әхлаҡи ҡиммәттәрҙе һаҡлау һәм тергеҙеү, бала тәрбиәләү мәсьәләләренә иғтибарын йүнәлтте.
Башҡортостанда 30 мең ғаиләнең 16 меңе тарҡала. Айырылышыуҙарҙың өстән бер өлөшө йәш парҙарға тура килә. Бөгөн йәштәр гражданлыҡ никахын өҫтөн күрә. Һәр бишенсе бала никахтан тыш тыуған. Социаль етемдәр ҙә ҙур борсолоу тыуҙыра. Балалар йорттарында тәрбиәләнгән малай һәм ҡыҙҙарҙың 90 процентының тере ата-әсәһе бар.
Ошо һәм башҡа мәсьәләләр шулай уҡ конгресс барышында тикшереләсәк. Унда Рәсәйҙең алдынғы ғалимдары, йәмәғәт һәм дәүләт эшмәкәрҙәре ҡатнаша. Улар араһында — «Ныҡлы ғаилә» проектының башҡарма директоры, Рәсәй Федерацияһының атҡаҙанған фән эшмәкәре, Рәсәй Мәғариф академияһының ағза-корреспонденты Артур Реан, РФ Дәүләт Думаһының Мәғариф буйынса комитеты рәйесе урынбаҫары Алеся Аршинова, «Рәсәй – әүҙем оҙон ғүмер» федераль проекты етәксеһе Олеся Романова-Плаксина.
Форум эшен фәнни-ғәмәли секциялар дауам итте. Конгресты ойоштороусылар булып БР Хеҙмәт һәм халыҡты социаль яҡлау министрлығы ярҙамында Рәсәй дәүләт социаль университетының Өфөләге филиалы сығыш яһай.


text:
Спортлы Башҡортостанда спорт быуыла йәки бәхил бул «Содовик».
Спортлы Башҡортостанда спорт быуыла. Стәрлетамаҡтағы Содовик клубы- командаһы, балалар футбол мәктәбе, йәғни барлыҡ эштәре тулыһынса ябыла. Башҡортостанға профессиональ футбол клубы кәрәкмәй булып сыҡты. Финанслау тулыһынса туҡтатылғас, клуб тарҡатыла. Содовикты ябыу хаҡында президент былтыр уҡ Фарман биргән булған.
Икенсе лиганан беренсегә күитәрелеп тәүге миҙгелдә үк уның 5-се баҫҡысына күтәрелгән Содовикты бер-ике йылдан бәлки премьер-лигаға сығыр тип тә өмөтләнгәйнеләр. Әммә миҙгел башында аҡсаһыҙ ҡалған клуб йәнә икенсе лигаға төштө, ул ғына ла түгел, бөтөнләй йәшәүҙән туҡтаны. Сөнки республикала аҡсаны спорттың башҡа төрҙәренә лә күпләп тәләф итәләр. Яһалма яһалған 450 йыллыҡты байрам иткәндә Салауат Юлаев хоккей клубына бер ниндәй сығымдарға ҡарамай алтын миҙал яулау бурысы ҡуйылған. Барлыҡ аҡса шунда китеп тора.
Олигархтар йыйынтығы исемен алған команда хоккейсыларҙы хаҡына ҡарамай күмәртәләп һатып алды. Ул ғына етмәгән, яңыраҡ Чехия йыйылма командаһы ҡапҡасыһы Милан Глиничканы ла Каръяла кубогынан һуң өйөнә лә ҡайтармай, Өфөгә алып килделәр. Миҙгел аҙағына тиклем ул Салауат Юлаев составында 2 миллион доллар эшләйәсәк, уның элекке клубына ғәфү аҡсаһы түләнгән. Бынан тыш сит ил ҡапҡасыһы уйнаған өсөн Рәсәй хоккей федерацияһына 9 миллион һум һалым бирҙеләр. Милан Гниличка Салауат Юлаев өсөн ике уйында ғына ҡапҡа һаҡланы.


text:
Фото:
Куйбышев тимер юлы фирма поездарында йөрөү хаҡын кәметә
Фото:
Куйбышев тимер юлы фирма поездарында билеттарға хаҡты кәметә. Билетты ҡасан һатып алыуға ҡарамаҫтан, максималь ташлама күләме СВ вагонда 15 процент һәм купе вагондарында һигеҙ процентҡа тиклем тәшкил итәсәк.
Куйбышев тимер юлының йәмәғәтселек менән бәйләнеш хеҙмәте хәбәр итеүенсә, был тәҡдим быйыл 1 апрелдән 31 майға тиклем һәм 15 сентябрҙән 15 декабргә тиклем осорҙа йөрөйәсәк 39/40-сы «Өфө – Мәскәү» һәм 107/108-се «Һамар — Санкт-Петербург» фирма поездарына ла ҡағыла.
Мәҫәлән, ташламаны иҫәпкә алып, апрель айында 39-сы «Өфө – Мәскәү» поезында йөрөү хаҡы (комиссия йыйымдарын иҫәпкә алмайынса) купе вагонда – 3667 һәм, СВ вагонда 6693 һум тәшкил итәсәк.
Билеттарҙы тимер юл кассаларында ла, шулай уҡ интернет аша ла алырға мөмкин.


text:
“Өфө” халыҡ-ара аэропорты хеҙмәткәрҙәре квалификацияһын күтәрә
“Өфө” Халыҡ-ара аэропорты” асыҡ акционерҙар йәмғиәтендә хеҙмәтсәндәрҙең квалификацияһын күтәреү буйынса сираттағы курстар үткәрелде. Был юлы предприятиеның пассажирҙар ташыуҙы ойоштороу хеҙмәте һәм диспетчер хеҙмәте белгестәре уҡыны.
Занятиеларҙы Урал граждандар авиацияһы уҡыу үҙәге уҡытыусылары үткәрҙе, уның менән “Өфө” аэропорты алтынсы йыл хеҙмәттәшлек итә.
Аэропорттың матбуғат хеҙмәтенән хәбәр итеүҙәренсә, уҡытыу һығылмалы график буйынса, производствонан айырмайынса ойошторолдо, шуға күрә лә курстарға туранан-тура рейстарҙы хеҙмәтләндереү менән шөғөлләнеүсе бөтә хеҙмәткәрҙәр ҙә йөрөй алды. Декабрҙә занятиелар дауам иттереләсәк. Уларға башҡа хеҙмәттәр белгестәре саҡырыласаҡ.


text:
Башҡортостанда эшһеҙлек буйынса пособиеның уртаса күләме 3788 һум тәшкил итә
Башҡортостанда 2013 йылдың июлендә эшһеҙлек буйынса пособиеның уртаса күләме 3788 һум тәшкил итте. Был эшкә яраҡлы халыҡ өсөн йәшәү минимумы күләменең 50 процентына тиң.
БР Халыҡ мәшғүллеге дәүләт хеҙмәтенән хәбәр итеүҙәренсә, төбәктә эшһеҙлек буйынса пособиеның минималь күләмен эшһеҙҙәрҙең – 32 проценты, максималь күләмен 42 проценты ала.
Сағыштырыу өсөн. 2012 йылдың июлендә республикала эшһеҙлек буйынса пособиеның уртаса күләме 3563 һум тәшкил итте.
2013 йылдың 1 авгусына ҡарата Башҡортостанда, дөйөм алғанда, рәсми рәүештә теркәлгән 23,6 меңгә яҡын эшһеҙ иҫәпләнде. Уларҙың 43 проценты – ауыл халҡы.
Ағымдағы йылдың башы менән сағыштырғанда, төбәктә эшһеҙҙәр һаны 2,9 мең кешегә кәмегән, тип хәбәр иттеләр БР Хеҙмәт һәм халыҡты социаль яҡлау министрлығының матбуғат хеҙмәтенән.


text:
НефАЗ-ды ғинуарҙа әүҙем эш көтә
«Нефтекама автозаводы» асыҡ акционерҙар йәмғиәтендә 2011 йылдың башы ярайһы уҡ көсөргәнешле булырға вәғәҙә итә. Яңы йылдың ғинуарына ҡулланыусыларҙан 550 миллион һумлыҡ заказдар алынды, был быйылғы йылдың ғинуарына ҡарағанда ике тапҡырға күберәк, тип хәбәр иттеләр «НефАЗ» асыҡ акционерҙар йәмғиәтенән.
Ғинуарҙа эш көндәре күпкә аҙыраҡ булыуын иҫәпкә алғанда, йылдам темпта эшләргә тура киләсәк.
Предприятиеның яҡынса эш йомғаҡтарына килгәндә, 2010 йылдың декабрендә 770 миллион һумлыҡ тауарҙар сығарыу һәм хеҙмәтләндереүҙәр күрһәтеү көтөлә, һәм был уҙып барыусы йылда иң юғары күрһәткес.
Әйтергә кәрәк, 2008 йылдың октябрендә машина эшләүселәр көрсөктө тәүгеләрҙән булып тойҙо. Ул саҡта автотехника баҙарҙары бөтә ерҙә лә һүнеп ҡалды. Белгестәр, ғинуарҙа етештереү һәм һатыу күләмдәренең кәмемәүе Рәсәйҙә иҡтисади көрсөктөң артта ҡалыуы тураһында һөйләй, тип белдерә.


text:
Фото:
Милли әҙәби музей "Ҡәләм һәм штык менән..." күргәҙмәһен ойоштора
Фото:
Бөйөк Ватан һуғышында Еңеүҙең 65 йыллығы сиктәрендә Башҡортостан Республикаһының Милли мәҙәниәт музейы “Ҡәләм һәм штык менән...” күргәҙмәһен үткәрә. Ул 7 майҙа Милли мәҙәниәт музейының күргәҙмәләр залында асыла.
Музей директоры Гөлдәр Моратова хәбәр итеүенсә, "Ҡәләм һәм штык менән..." күргәҙмәһе Башҡортостандан яҙыусыларҙың 1941-1945 йылғы Бөйөк Ватан һуғышында ҡатнашыуына арнала.
Унда яҙыусы-фронтовиктарҙың шәхси әйберҙәре, наградалары, ҡулъяҙмалары, китаптары, фотографиялары ҡуйыласаҡ.
Хөрмәтле ҡунаҡтар сифатында күргәҙмәне асыуға яҙыусы-ветерандар Азат Мағазовты, Нәжиб Асанбаевты, Суфиян Поварисовты, Әхәт Ниғматуллинды, шулай уҡ яҙыусы-ветерандарҙың тол ҡатындарын саҡырырға планлаштырыла.


text:
Менделеев Дмитрий Иванович
Дмитрий Иванович Менделеев (1834 йылдың 8 феврале — 1907 йылдың 2 феврале) — урыҫ химигы, физигы, иҡтисадсыһы, геологы һәм метрологы. Иң билдәле асышы — химик элементтарҙың периодик ҡануны һәм элементарҙың периодик таблицаһы — Ғаләмдең төп ҡанундарының береһе, тәбиғәт фәненең айырылғыһыҙ бер өлөшө.
- 8 февраль көнө тыуғандар
- 1834 йылда тыуғандар
- 2 февраль көнө вафаттар
- 1907 йылда вафаттар
- Алфавит буйынса шәхестәр
- Санкт-Петербургта вафат булғандар
- Изге Александр Невский ордены кавалерҙары
- Аҡ бөркөт ордены кавалерҙары (Рәсәй империяһы)
- I дәрәжә Изге Владимир ордены кавалерҙары
- II дәрәжә Изге Владимир ордены кавалерҙары
- I дәрәжә Изге Анна ордены кавалерҙары
- II дәрәжә Изге Анна ордены кавалерҙары
- I дәрәжә Изге Станислав ордены кавалерҙары
- Почётлы легион ордены кавалерҙары
- Алфавит буйынса ғалимдар
- Алфавит буйынса химиктар
- Рәсәй империяһы химиктары
- XIX быуат химиктары
- XX быуат химиктары
- Алфавит буйынса физиктар
- Рәсәй империяһы физиктары
- XIX быуат физиктары
- XX быуат физиктары
- Алфавит буйынса иҡтисадсылар
- XIX быуат иҡтисадсылары
- XX быуат иҡтисадсылары
- Дмитрий Менделеев
- Санкт-Петербург дәүләт университеты уҡытыусылары
- Санкт-Петербург ФА ағза-корреспонденттары
- Венгрия фәндәр академияһы ағзалары
- Пруссия фәндәр академияһы ағзалары
- Лондон короллеге йәмғиәте сит ил ағзалары
- АҠШ Милли ФА ағзалары һәм ағза-корреспонденттары
- Копли миҙалы менән бүләкләнеүселәр
- Дэви миҙалы менән бүләкләнеүселәр
- Натурфилософтар


text:
Республиканың һалым инспекцияларында асыҡ ишектәр көнө уҙғарыла
ӨФӨ, 2015 йыл, 27 март. /«Башинформ» мәғлүмәт агентлығы, Артур Басиров/.
27 һәм 28 мартта Башҡортостандың барлыҡ һалым инспекцияларында асыҡ ишектәр көнө үтә. Был хаҡта Федераль һалым хеҙмәтенең республика буйынса идаралығының матбуғат хеҙмәте хәбәр итә.
Был көндәрҙә һалым түләүселәр теләһә ҡайһы инспекцияға килеп, консультация алыу хоҡуғына эйә. Белгестәр физик берәмектәр килеменә һалым буйынса декларацияны (НДФЛ) кемгә һәм ҡасан бирергә, Рәсәй Федераль һалым хеҙмәтенең онлайн-сервистары менән нисек ҡулланырға кәрәклеге хаҡында һөйләйәсәк, граждандарҙың башҡа һорауҙарына ла яуап бирәсәк.
Бынан тыш, килеүселәр НДФЛ буйынса һалым декларацияһын урында уҡ тултырып тапшыра ала. Шулай уҡ «Физик берәмектәр өсөн һалым түләүсенең шәхси кабинеты» сервисына тоташырға мөмкин.
24 һәм 25 апрелдә республиканың барлыҡ һалым инспекцияларында йәнә асыҡ ишектәр көнө үткәрелә.


text:
Уйлап табыусылар һәм рационализаторҙар көнө менән!
Бөгөн Рәсәйҙә Уйлап табыусылар һәм рационализаторҙар көнө билдәләнә. Ошо айҡанлы Башҡортостан Президенты Мортаза Рәхимов ижади эш хеҙмәткәрҙәре исеменә ҡотлау ебәрҙе. Унда, атап әйткәндә, шулай тиелә:
«Был байрамды талантлы һәм дәртле белгестәр билдәләй. Улар араһында ғалимдар һәм техниктар, эшселәр һәм инженерҙар – даими яңылыҡ эҙләүселәр, производствоны камиллаштырыу, алдынғы техника уйлап табыу һәм уны практикаға индереү менән әүҙем шөғөлләнеүселәр бар. Һеҙҙең эшкәртмәләрегеҙ һөҙөмтәлерәк һәм экономиялыраҡ технологиялар булдырырға мөмкинлек бирә, кешеләрҙең тормош кимәлен яҡшыртыуға булышлыҡ итә.
Шуныһы ҡыуаныслы, Башҡортостанда уйлап табыу һәм рационализаторлыҡ эшмәкәрлеге ярайһы уҡ юғары кимәлдә алып барыла. Былтыр уйлап табыуҙарға бирелгән заявкалар һаны буйынса республика Рәсәй төбәктәре араһында – һигеҙенсе һәм Волга буйы федераль округында икенсе урынды яуланы.
Һәр йыл һайын һеҙҙең эшкәртмәләрегеҙ Башҡортостанда ғына түгел, унан ситтә лә танылыу таба. Улар абруйлы фәнни-техник ижад конкурстарында, ҙур фәнни һәм халыҡ-ара күргәҙмәләрҙә миҙалдар һәм дипломдарға лайыҡ була.
Даими ижади эҙләнеү, инновацион йүнәлеш арҡаһында Башҡортостан уйлап табыусылары һәм рационализаторҙары киләсәктә лә тыуған республикабыҙҙың һәм бөтә илдең социаль-иҡтисади үҫешенә тос өлөш индерер, тип ышанам.
Барығыҙға ла ныҡлы һаулыҡ, именлек һәм бәхет, ҡыйыу идеялар һәм яңы ижади ҡаҙаныштар теләйем!
Башҡортостан Республикаһы Президенты М.Рәхимов».


text:
Рус география йәмғиәтен Башҡортостанда күренекле сәйәхәтсе Камил Йыһаншин етәкләне
ӨФӨ, 2014 йыл, 14 октябрь. /«Башинформ» мәғлүмәт агентлығы, Людмила Кузьмина/.
«Рус география йәмғиәте» бөтә Рәсәй йәмәғәт ойошмаһының Башҡортостан республика бүлексәһе менән хәҙер билдәле сәйәхәтсе, йәмәғәт эшмәкәре, яҙыусы, Рус география йәмғиәтенең әүҙем ағзаһы Камил Йыһаншин етәкселек итәсәк.
Башҡортостан Республикаһында Рус география йәмғиәте бүлексәһенең Өфөлә уҙған йыйылышында Камил Йыһаншин берҙәм тауыш менән төбәк бүлексәһенең рәйесе итеп һайланды. Уның урынбаҫары – профессор Айбулат Псянчин, Рәсәй фәндәр академияһының Өфө ғилми үҙәге рәйесенең урынбаҫары, Башҡорт дәүләт университетының физик география, крайҙы өйрәнеү һәм туризм кафедраһы мөдире, алдан Рус география йәмғиәтенең республика бүлексәһен етәкләгән, Рәсәй фәндәр академияһының Өфө ғилми үҙәге рәйесе урынбаҫары. Улар икәүһе лә 6-7 ноябрҙә илебеҙҙең баш ҡалаһында, Мәскәү дәүләт университетының Ломоносов корпусында уҙасаҡ, Рус география йәмғиәтенең XV съезына делегат итеп һайланған. Съезд эшендә бөтә Рәсәйҙән йәмғеһе 240-лаған делегат, шулай уҡ абруйлы ҡунаҡтар ҡатнашасаҡ.


text:
Рөстәм Хәмитов аҙ ҡатлы төҙөлөш үҫеше мәсьәләләре буйынса кәңәшмәлә ҡатнашты
22 июлдә Башҡортостан Президенты Рөстәм Хәмитов Яңы Ступино ауылында (Мәскәү өлкәһе) Рәсәй Федерацияһы Хөкүмәте Рәйесе Владимир Путин үткәргән аҙ ҡатлы төҙөлөш үҫеше мәсьәләләре буйынса кәңәшмәлә ҡатнашты.
Кәңәшмәлә Федерация субъекттарының торлаҡ төҙөлөшө программаларын дәртләндереү хаҡында һүҙ барҙы. Алдағы биш йылда был маҡсаттарға бюджеттан 25 миллиард һум самаһы аҡса бүленәсәк.
Владимир Путин артыҡ административ кәртәләрҙе бөтөрөргә,шул иҫәптән төҙөлөшкә рөхсәт биргәндә проект документацияһын яраштырыу ваҡытын кәметергә ҡушты. Был хаҡта республика башлығының матбуғат хеҙмәте хәбәр итә.


text:
Оло Кинель
Оло Кинель — Рәсәйҙәге йылға. Ырымбур өлкәһе/ Һамар өлкәһе[1] биләмәләрендә аға. Йылға КАС/ВОЛГА/1398/44 ҡушыла. Йылға оҙонлоғо 422 км.
Һыу реестры мәғлүмәттәре[үҙгәртергә | вики-тексты үҙгәртергә]
Рәсәй дәүләт һыу реестры мәғлүмәте буйынса йылға Түбәнге Волга һыу бассейны округында урынлашҡан, һыу хужалығы участкаһы — Оло Кинель башынан тамағына тиклем, Кутулук йылғаһы башынан Кутулук һыуһаҡлағысына тиклем ]. Бәләкәй йылға бассейны (йылға эске бассейны) — Өҫтәмә бассейны юҡ, йылға бассейны — Волга, Куйбышев һыуһаҡлағысы үренән Каспий диңгеҙенә ҡушылғанға тиклем[2].
Һыу ресурстарының федераль агентлығы тарафынан әҙерләнгән Рәсәй Федерацияһы территорияһын һыу хужалығы буйынса районлау геоинформация системаһы мәғлүмәттәре буйынса[2]:
- Дәүләт һыу реестрында һыу объектының коды — 11010000812112100007633
- Гидрологик өйрәнеү (ГӨ) буйынса коды — 112100763
- Бассейн коды — 11.01.00.008
- ГӨ буйынса томы — 12
- ГӨ буйынса сығарылыш — 1
Иҫкәрмәләр[үҙгәртергә | вики-тексты үҙгәртергә]
- ↑ «Рәсәй гидротехник ҡоролмалар регистры һәм дәүләт һыу кадастры үҙәге».
- ↑ 2,0 2,1 РФ һыу реестры: Оло Кинель.


text:
«Салауат Юлаев» ҡаза күреүселәр иҫәбенә бер миллион ярым күсерәсәк
«Салауат Юлаев» шәфҡәтлелеккә бер миллион ярым күсерәсәк. Аҡсалар Янғындан зыян күреүселәргә ярҙам фондына йүнәлтеләсәк.
Питерҙың СКА командаһы менән Омскиҙың «Авангард»ының инициативаһы был, улар һәләкәтле янғындарҙан һуң Янғындан зыян күреүселәргә ярҙам фондына аҡса күсерҙе һәм башҡа командаларҙы ла ситтә ҡалмаҫҡа саҡырҙы. Акцияға тәүгеләрҙән булып «юлаевсылар» ҡушылды. Ярҙам итеү тураһында ҡарарҙы команданың күҙәтеү советы, тренерҙар штабы, уйынсылар бергәләп ҡабул итә. Ярҙам күләме — бер миллион биш йөҙ мең һум. Аҡса 16 августа махсус ярҙам фонды иҫәбенә күсереләсәк, тип хәбәр итә хоккей клубының рәсми сайты.


text:
Нефтекамала Башҡорт мәҙәниәте көндәре бара
Нефтекама ҡалаһында Башҡорт мәҙәниәте көндәре бара. Бында йыл һайын, ҡағиҙә булараҡ, октябрҙә, башҡорт теле һәм әҙәбиәте айлығы үткәреү матур йолаға әйләнде.
“Башинформ” агентлығына ҡала хакимиәтенең мәҙәниәт бүлеге етәксеһе Фәйрүзә Динеева хәбәр итеүенсә, айлыҡ программаһы төрлө концерттар, конкурстар, осрашыуҙар һәм күргәҙмәләргә бай.
Башҡорт мәҙәниәте көндәре сиктәрендә Нефтекама дәүләт филармонияһында ҡала халҡы башҡорт яҙыусылары һәм шағирҙары менән осрашты. БР Яҙыусылар союзының 75 йыллығына арналған осрашыуҙа Рауил Бикбаев, Ҡәҙим Аралбаев, Ирек Кинйәбулатов, Хәсән Назар ҡатнашты. Гөлфиә Юнысова, Лариса Абдуллина, Рәмил Йәнбәков башҡорт поэзияһын һөйөүселәргә үҙҙәренең шиғырҙарын уҡып ишеттерҙе.
Башҡорт мәҙәниәте көндәре һәм Республика көнө сиктәрендә мәҙәниәт учреждениеларында БР дәүләт суверенитеты тураһында декларация ҡабул ителеүҙең ун туғыҙ йыллығына арналған байрам саралары булып уҙҙы. “Нефтселәр” мәҙәниәт йортонда ҡала предприятиелары һәм ойошмаларының хеҙмәт алдынғыларын тәбрикләнеләр, иң яҡшы студент һәм мәктәп уҡыусыларына Башҡортостан Республикаһы Президенты стипендияларын тапшырҙылар.Ҡала паркында “Минең Башҡортостаным” исемле байрам концерты булып уҙҙы.
Ташкен ауылы мәҙәниәт йортонда сағыу “Шәжәрә байрамы” үтте. Ауылдаштарына башҡорт, рус, мари һәм татар ғаиләләре үҙҙәренең шәжәрәләрен әҙерләп күрһәтте.
Нефтекама китапханаларында башҡорт авторҙарының яңы сыҡҡан әҫәрҙәренең исем туйҙары үткәрелә. Улар араһында Мостай Кәрим һәм Әнғәм Атнабаев ижадтарына бағышланған хәтер кисәләре оло ҡыҙыҡһыныу уятты.


text:
Рөстәм Хәмитов Кубаның Рәсәйҙәге илсеһе Эмилио Лосада Гарсиа менән осраштыФото: Андрей Старостин
Рөстәм Хәмитов Кубаның Рәсәйҙәге илсеһе Эмилио Лосада Гарсиа менән осрашты
Рөстәм Хәмитов Кубаның Рәсәйҙәге илсеһе Эмилио Лосада Гарсиа менән осраштыФото: Андрей Старостин
14 ноябрҙә республика Йортонда Башҡортостан Президенты Рөстәм Хәмитов Куба Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Эмилио Лосада Гарсиа менән осрашты. Осрашыу барышында төрлө йүнәлештәр буйынса хеҙмәттәшлекте үҫтереү мәсьәләләре тикшерелде, тип хәбәр иттеләр төбәк башлығының матбуғат хеҙмәтенән.
Куба ҡунаҡтарын тәбрикләп, Рөстәм Хәмитов, беҙҙең республиканы Куба менән бик тығыҙ һәм яҡшы мөнәсәбәттәр бәйләй, тине.
Республиканың Куба менән хеҙмәттәшлеген артабан үҫтереү тураһында һөйләп, Президент, «беҙ, әлбиттә, Өфө дәүләт нефть университеты, авиация университеты кеүек юғары уҡыу йорттарыбыҙҙа Куба белгестәрен әҙерләүҙе әүҙемләштерергә теләр инек. Һис шикһеҙ, Кубаның нефть эшкәртеү заводтарын модернизациялауҙа ҡатнаша алабыҙ. Әйткәндәй, был эште башланыҡ, белгестәребеҙ һеҙҙә булып ҡайтты ла инде. Беҙҙә нефть эшкәртеү, нефтехимия, химия әлкәһендә юғары компетенцияға эйә булған 80-ләп предприятие һәм учреждение бар. Һеҙҙең менән был эште лә әүҙемләштерә алыр инек».
Президент медицина һәм һаулыҡ һаҡлау өлкәһендәге мөнәсәбәттәргә лә ҡағылды.
— Беҙ Кубала һаулыҡ һаҡлау алдынғы булыуы тураһында ишетеп беләбеҙ. Бик теләп үҙ белгестәребеҙҙе һеҙгә ҡайтанан әҙерлек үтергә ебәрер инек. Үҙ сиратында, беҙҙең Башҡорт дәүләт медицина университеты белгестәр әҙерләү буйынса эшмәкәрлеккә ҡушылыуы һәм беҙҙең студенттарҙы стажировка үтеү өсөн Кубаға ебәреүе яҡлыбыҙ, — тип билдәләне Рөстәм Хәмитов.
Эмилио Лосада Гарсиа, үҙ сиратында, Башҡортостан Кубаның Рәсәй Федерацияһындағы мөһим партнерҙарының береһе булып тора, тип һыҙыҡ өҫтөнә алды.
— Был минең Рәсәй Федерацияһы субъекттарына тәүге рәсми сәфәрем. Шуға күрә мин, тәүге сәфәр Башҡортостанға булырға тейеш, тип ҡарар иттем. Советтар Союзы заманында бында кубин белгестәре уҡыны. Бөгөн улар беҙҙең иҡтисадҡа ҙур өлөш индерә. Шуға күрә һеҙҙең халҡығыҙҙың тырышлығы менән беҙ был өлкәлә уңышҡа өлгәшә алдыҡ. Бының өсөн ҙур рәхмәт, — тине Куба илсеһе. Ул «республикаларыбыҙ араһында мөнәсәбәттәр үҫешәсәк, мөмкинлектәр бар. Нефть өлкәһендә генә түгел, һеҙҙең эшҡыуарлыҡ өсөн төрлө өлкәләрҙә – ауыл хужалығы, медицина, туризм – мөмкинлектәр тыуҙырыласаҡ. Беҙ яңы пландар һәм проекттарҙы тормошҡа ашырыу өсөн Башҡортостан делегацияһын көтәбеҙ. Хөкүмәтебеҙ исеменән мин һеҙгә киләһе йыл үҙегеҙ теләгән ваҡытта Кубаға килеү өсөн саҡырыу ҡағыҙы килтерҙем» тигән ышаныс белдерҙе.


text:
Рөстәм Хәмитов БДИ-ға әҙерлек буйынса Волга буйы федераль округы төбәктәре кәңәшмәһендә сығыш яһаныФото: Олег Яровиков
Рөстәм Хәмитов БДИ-ға әҙерлек буйынса Волга буйы федераль округы төбәктәре кәңәшмәһендә сығыш яһаны
Рөстәм Хәмитов БДИ-ға әҙерлек буйынса Волга буйы федераль округы төбәктәре кәңәшмәһендә сығыш яһаныФото: Олег Яровиков
ӨФӨ, 2015 йыл, 27 ноябрь. /«Башинформ» мәғлүмәт агентлығы, Александр Смирнов/.
27 ноябрҙә Өфөләге Конгресс-холда Башҡортостан Башлығы Рөстәм Хәмитов 2015-2016 уҡыу йылында дәүләт йомғаҡлау аттестацияһын үткәреүгә әҙерлеккә, шулай уҡ мәғариф системаһында баһалау процедураларын үҫтереүгә арналған Волга буйы федераль округы төбәктәре кәңәшмәһендә сығыш яһаны.
Илдәге ҙур төбәк мәғариф системаларының береһе – Башҡортостанда, тип хәбәр итте Рөстәм Хәмитов. Төбәктә 860 мең уҡыусы иҫәпләнә, мәктәптәрҙә 35 меңдән ашыу уҡытыусы эшләй.
– Мәғариф системаһында баһалау процедураларын үҫтереү темаһы йөкмәткеһе һәм техник яҡтан бик ҡатмарлы, – тине Рөстәм Хәмитов. – Һуңғы 15 йылда мәктәптә белем биреүҙең сифатын баһалау алымдары мәғлүмәт-технологик йәһәттән үҙгәреш кисерҙе. Эштәге «етешһеҙлектәр» күҙгә ташланып бара, был иһә уҡыу-уҡытыу эшмәкәрлеген камиллаштырыу өсөн киң мөмкинлектәр аса.
Республика Башлығы һүҙҙәренсә, йомғаҡлау аттестацияһы имтихан үткәреүҙең объективлығын, асыҡлығын тәьмин итеүгә йүнәлтелгән. Белемде баһалау системаһында Башҡортостан түбән позицияларҙан башланы – Берҙәм дәүләт имтиханы ғәҙел уҙғарылманы, белем кимәле дөрөҫ баһаланманы.
– Башҡортостанда Берҙәм дәүләт имтиханын тапшырыу буйынса хәлде төҙәтеү өсөн өс йыл самаһы талап ителде, – тине төбәк етәксеһе. – Имтихандарҙы ғәҙел тапшырыу, һис шикһеҙ, уҡыусыларҙа предметтарҙы өйрәнеүгә теләк тыуҙыра, тәртипкә, дөрөҫ тормош алып барырға өйрәтә. Әлбиттә, нисек кенә ҡатмарлы булмаһын, беҙ республикала имтихандар намыҫлы үтһен өсөн тырышасаҡбыҙ.
2016 йылдағы сығарылыш имтихандарын уҙғарыуға әҙерлек башланған, тип хәбәр итте Рөстәм Хәмитов. Атап әйткәндә, Берҙәм дәүләт имтиханын ҡабул итеү пункттарын заманса камералар, күҙәтеү саралары һәм металл эҙләү ҡорамалдары менән йыһазландырыуға өҫтәмә аҡса йүнәлтеү ҡарала.


text:
Фото:
Рөстәм Хәмитов Рәсәй Космонавтика федерацияһы делегацияһы ағзалары менән осрашты
Фото:
Бер йылдан һуң Өфөлә йәштәрҙең аэройыһан үҙәге асылыуы ихтимал. Үҙәк ойоштороуға бәйле пландар дүшәмбе, 26 сентябрҙә, Республика йортонда тикшерелде. Башҡортостан Президенты Рөстәм Хәмитов менән осрашыуға Рәсәй Космонавтика федерацияһы президенты, ике тапҡыр Советтар Союзы Геройы, осоусы-космонавт, авиация генерал-полковнигы Владимир Коваленок етәкселегендәге Рәсәй Космонавтика федерацияһы Президиумы Бюроһы делегацияһы ағзалары килде.
Республика башлығы космонавтарға Башҡортостан уҡыусылары һәм студенттарының Байконурға сәфәрен ойошторғаны өсөн рәхмәтен белдерҙе. Хәтерегеҙгә төшөрәйек, апрелдә 130 бала космодромда булып ҡайтты, унда «Союз ТМА-21» йыһан карабының юбилейлы осошон ҡараны.
— Был сәфәр бар төркөмдә ҙур тәьҫораттар ҡалдырҙы, — тине Рөстәм Хәмитов. – Беҙ бындай практиканы артабан да ҡулланырға теләйбеҙ һәм был йүнәлештә эшләүҙе дауам итәсәкбеҙ. Бында, Башҡортостанда, Космонавтика федерацияһы бүлеген үҫтереү буйынса килешеүҙәрҙе лә мотлаҡ үтәйәсәкбеҙ.
Яңы үҙәк ике теманы – авиация һәм космонавтиканы берләштересәк, тип планлаштырыла, сөнки Башҡортостан — Рәсәйҙәге иң ҡеүәтле инновацион кластерҙарҙың береһе. Бер Өфөлә генә был йүнәлеш буйынса биш предприятие эшләй, йәнә двигателдәр етештереү генә түгел, уларҙы проектлау менән дә шөғөлләнеүсе өс фирма бар. Ошоноң менән бер рәттән республикала ике музей эшләп килә (ӨМЭПБ һәм ӨДАТУ базаһында), унда 700 техника берәмеге күргәҙмәгә ҡуйылған. Улар үҙҙәренең экспонаттарын үҙәккә бирергә әҙер.
Рөстәм Хәмитов билдәләүенсә, база үҙәге Өфөлә урынлашырға тейеш. Әйткәндәй, «Газпром нефтехим Салауат» асыҡ акционерҙар йәмғиәте үҙенең базаһында үҙәктең филиалын асырға әҙер. Төҙөлөш майҙаны 7-10 мең квадрат метр майҙанды тәшкил итәсәк, тип планлаштырыла.
— Был проектты беҙ республиканың адреслы инвестицион программаһына индерәсәкбеҙ, — тине республика Президенты. – Проект эштәрен быйыл уҡ башҡарыу мөһим, киләһе йылда төҙөй башларға һәм 2013 йылда сафҡа индерергә кәрәк.
Рөстәм Хәмитов, республика был үҙәкте тренажерҙар менән төҙөү өсөн ресурстар һәм аҡса бүләсәк, тип ышандырҙы.
— Бәлки, тренажерҙарһыҙ төҙөрбөҙ – егеттәргә йыһанға сәйәхәт варианттарын күрһәтергә теәйбеҙ. Артабан мәктәптәрҙә, кластарҙа йыһан буйынса түңәрәктәр һәм һеҙҙең менән планлаштырған башҡа нәмәләрҙе булдырырға теләр инек, — тине республика башлығы.
Рөстәм Хәмитов әйтеүенсә, йыһан вузы иҫәпләнгән Бауман университетын тамамлаусы булараҡ, ул үҙе лә был темаға уҡырға ярата.
— Яңыраҡ ҡына Чертоктың дүрт томлығын йырып сыҡтым. Бигерәк ҙур, шулай ҙа уҡып бөттөм. Хәтерҙе яңырттым.
Бер ай элек Калугала булдым, Циолковский музейына барҙыҡ һәм экспонаттарҙы ҡараныҡ, фекер алыштыҡ. Әлбиттә, был ғәйәт ҙур эш, ҙур хеҙмәт, һәм беҙ быларҙың береһенең дә онотолмауын теләйбеҙ. Һәм беҙҙең республика территорияһында былар онотолмаясаҡ. Беҙгә иҫәп тота алаһығыҙ – мин Башҡортостан Рспубликаһы Хөкүмәтен, Хөкүмәттә эшләгән кешеләрҙе күҙ уңында тотам, — тине Рөстәм Хәмитов.
Владимир Коваленок һүҙҙәренсә, был үҙәк ғәмәлдә ҡулланыу өсөн эшләнәсәк.
— Үҙәктә тренажерҙар, симуляторҙар урынлашасаҡ, бында визуализация ярҙамында йыһанға осорға, самолеттарҙа йөрөргә мөмкин буласаҡ. Был техник йәһәттән ҡатмарлы, әммә ҡыҙыҡлы проект. Әгәр үҙәк ысынлап та төҙөлһә, был ҙур ҡаҙаныш буласаҡ, — тип билдәләне Владимир Коваленок.
Өҫтәп китәйек, ватан космонавтикаһы легендаларының республикаға визиты программаһы ярайһы киң. Беренсе көндә, 26 сентябрҙә, ҡунаҡтар балаларҙың «Минең йыһан донъяһы» халыҡ-ара ижади эштәр конкурсының ойоштороу комитеты ултырышында ҡатнашты.
Шишәмбе, 27 сентябрҙә, совет һәм Рәсәй космонавтары ҡатнашлығында Өфөнөң 93-сө гимназияһында беренсе космонавт Юрий Гагаринға арналған «Гагарин көндәре» балалар ижади һәм фәнни-мәғариф проекттары фестивален асыу тантанаһы үтәсәк. Ошо уҡ көндө «Өфө уттары» күңел асыу комплексында космонавтарҙың баш ҡаланың инновацион белем биреү учреждениеларында уҡыған балалар менән осрашыуы көтөлә.
Башҡортостандың 12 уҡыусыһының — «Минең йыһан донъяһы» халыҡ-ара конкурсы призерҙарының Мәскәү, Королев һәм Звездный ҡалаларына сәйәхәте сараның финалы буласаҡ. «Йондоҙҙар янына» проекты сиктәрендә балалар Звездный ҡаласығы менән танышасаҡ, унда улар Космонавтар әҙерләү үҙәген, ғәмәлдәге гидролабораторияны, планетарийҙы ҡараясаҡ. Мәскәүҙә уларҙы Ҡыҙыл майҙанға һәм Мәскәү Кремленә экскурсия көтә. Королевта Йыһан осоштарына идара итеү үҙәгендә Өфө уҡыусыларының Халыҡ-ара йыһан станцияһында вахта үтеүсе космонавтар менән видеобәйләнеш сеансын ойоштороу күҙаллана. Мәктәп уҡыусылары ҡыҙыҡһындырған һорауҙарын биреп, уларға йыһандан яуап ала аласаҡ.


text:
Фото:
«Кызыл таң» гәзитенең яңы фотоальбомы нәшер ителде
Фото:
Татар телендә сыҡҡан «Кызыл таң» гәзите ағымдағы йылдың мартында үҙенең 95 йыллыҡ юбилейын билдәләй. Был мөһим ваҡиға алдынан баҫма редакцияһы үҙенә бүләк яһарға булды – Өфө полиграфия комбинатында гәзиттең фотоальбомы баҫтырылды. Уны төҙөүсе авторҙар – филология фәндәре кандидаты, БР атҡаҙанған матбуғат һәм киң мәғлүмәт хеҙмәткәре, «Кызыл таң» гәзитенең баш мөхәррире Фаил Фәтхетдинов һәм уның урынбаҫары, БР атҡаҙанған мәҙәниәт хеҙмәткәре, Ш.Хоҙайбирҙин исемендәге премия лауреаты Фәрит Фәтҡуллин.
Яңы баҫмала 500-ҙән ашыу фотоһүрәт урынлаштырылған. Уларҙа республиканың сараларға бай тормошо, редакция колективының ижади хеҙмәте сағылдырылған. Шулай уҡ фотоальбомда үткән быуаттың 80-90-сы йылдарында редакцияла эшләгән тәүге мөхәррирҙәрҙең фотоһүрәттәре урын алған. Фотоларҙың күпселеге легендар фотохәбәрсе, Бөйөк Ватан һуғышы ветераны, РСФСР-ҙың атҡаҙанған мәҙәниәт хеҙмәткәре Әғләм Зараев менән эшләнгән. Яңы баҫмала «Кызыл таң» гәзитенең 90 йыллығына арналған фотоһүрәттәр ҙә бар.
Республика гәзите байтаҡ акциялар үткәрә. Уларҙың береһе һуңғы бер йыл дауамында Өфөнөң «Нур» татар театрында тормошҡа ашырыла. «Кызыл таң»дың йырлы кистәре» исемле проект гәзит уҡыусылар, Өфө халҡы араһында ҙур популярлыҡ яуланы. Проект сиктәрендә Тәтешле, Баҡалы, Илеш, Дүртөйлө, Борай райондары концерт менән сығыш яһаны. Был сараларҙан фотолар шулай уҡ яңы фотоальбомда урынлаштырылған.
Үҙенең 95 йыллыҡ юбилейын республика гәзите 23 мартта «Нефтсе» мәҙәниәт һарайында билдәләйәсәк. Редакция коллективы сараға үҙенең әүҙем уҡыусыларын, авторҙарын, ҙур ҡунаҡтарҙы, шулай уҡ Татарстандан дуҫтарын саҡыра.


text:
Төмән өлкәһе
Төмән өлкәһе — Рәсәйҙәге өлкә. 14.08.1944 көндә төҙөлдө[1].
Төмән өлкәһенең уставына ярашлы Ханты-Манси һәм Ямал-Ненец округтар өлкә составына инә, ләкин Рәсәйҙен тулы хоҡуҡлы региондар булып ҡалалар[2].
Йөкмәткеһе
Дәүләт ҡоролошо[үҙгәртергә | вики-тексты үҙгәртергә]
Төмән өлкәһе Уставына ярашлы дәүләт власы суд, башҡарма һәм закондар сығарыу йүнәлештәренә бүленә.
Башҡарма власть[үҙгәртергә | вики-тексты үҙгәртергә]
Төмән өлкәһе Губернаторы — Төмән өлкәһе башлығы һәм Төмән өлкәһенең иң юғары вазифалы кешеһе. Төмән өлкәһе Хөкүмәте етәксеһе. Төмән өлкәһе Хөкүмәте статусы һәм хоҡуғы Төмән өлкәһе Уставы менән билдәләнгән.
Суд власы[үҙгәртергә | вики-тексты үҙгәртергә]
Төмән өлкәһе суд системаһы составында:
- Төмән өлкәһе өлкә суды, Рәсәйҙең юғары судының түбәнге инстанция суды
- Төмән өлкәһе арбитраж суды , Рәсәйҙең юғары судының түбәнге инстанция суды
Закондар сығарыу власы[үҙгәртергә | вики-тексты үҙгәртергә]
Ҡарағыҙ: Төмән өлкәһе өлкә думаһы
Өлкә Парламенты — Төмән өлкәһе өлкә думаһы.
Файҙалы ҡаҙымалар[үҙгәртергә | вики-тексты үҙгәртергә]
Нефть ятҡылыҡтары— Самотлорское, Приобское, Фёдоровское ,Мамонтовское, Красноленинское; газ — Уренгойское, Медвежье, Ямбургское. Нефть 700 метрҙан 4 км тәрәнлеҡтә ята. Шулай уҡ торф, сапропель, кварц, известняк ятҡылыҡтары бар. Поляр Уралдын көнсығышта алтын, көмөш, баҡыр, көкөрт, никель, хром, свинец табылды. Өлкәлә — Обь, Иртыш, Тобол ағалар.
Эре ҡалалар (округтарһыҙ)[үҙгәртергә | вики-тексты үҙгәртергә]
Cәнәғәт[үҙгәртергә | вики-тексты үҙгәртергә]
Өлкәлә Башнефть-Полюс ЯСЙ, Транснефть, Рәсәй селттәре, Сургутнефтегаз, Газпром етештереү Надым, Газпром етештереү Ноябрьск, Газпром етештереү Уренгой, Газпром етештереү Ямбург эшләй.
Халыҡ[үҙгәртергә | вики-тексты үҙгәртергә]
Милли состав:
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Официальный сайт администрации Тюменской области
- Законодательство Тюменской области
- Тюмень Он-Лайн — сайт Тюменской области
- Инвестиционный паспорт Тюменской области
- Туристический портал Тюменской области
- Тюменская областная Дума
- Прокуратура Тюменской области
- Состав Тюменской области по ОКАТО


text:
Фото:
Өфөлә Ҡырым һәм Украина халыҡтарына ярҙамға йөрөш уҙҙы
Фото:
Ҡырымда референдум уҙғарыу көнөндә өфөлөләр Ҡырым һәм Украина туған халыҡтарына ярҙамға йөрөш ойошторҙо. БР Профсоюздар федерацияһының матбуғат хеҙмәтенән хәбәр итеүҙәренсә, ҡала властары менән санкцияланған йөрөш Ленин исемендәге майҙандан старт алды, Октябрь проспекты, СССР-ҙың 50 йыллығы урамы буйынса Спорт һарайына тиклем уҙҙы. Маршруттың дөйөм оҙонлоғо өс километр самаһы тәшкил итте, унда биш меңләп кеше ҡатнашты.
Ҡырым һәм Украина халҡына ярҙамға был көндө БР Профсоюздар федерацияһы, «Хеҙмәт союзы» партияһының төбәк бүлексәһе, БР Профсоюздар федерацияһының йәштәр советы, республиканың профсоюздар комитеттары вәкилдәре сыҡты.
Билдәләп үтергә кәрәк, ошо көндәрҙә референдумда БР Профсоюздар федерацияһы Ҡырым һәм Украина туған халыҡтарына ярҙамға белдереү менән сығыш яһаны.
«Беҙ Украина яҙмышы өсөн борсолабыҙ. Беҙгә яҡын булған халыҡҡа ярҙам итергә әҙербеҙ. Байтаҡ халыҡтың хоҡуҡтарын боҙоусы, уларҙың тойғоларын һәм дәрәжәләрен кәмһетеүсе, властҡа килгән милләтселек һәм экстремистик көстәрҙән һуң, демократик булмаған алымдар менән граждандар йәмғиәтен ҡороу маташыуҙары урынһыҙ. Һәр халыҡ, халыҡ-ара нормалар менән ярашлы, үҙбилдәләнешкә хоҡуҡлы. Украинаның, атап әйткәндә, Ҡырым Республикаһының күп милләтле халыҡтарының яҙмышы заманса юл менән хәл ителергә тейеш, ә яу яланында түгел», — тиелә белдереүҙә.


text:
Республикала йыл һайын эшләүсе пенсионерҙарҙың һаны арта Фото: автор фотоһы
Республикала йыл һайын эшләүсе пенсионерҙарҙың һаны арта
Республикала йыл һайын эшләүсе пенсионерҙарҙың һаны арта Фото: автор фотоһы
ӨФӨ, 2016 йыл, 18 февраль. /«Башинформ» мәғлүмәт агентлығы, Ксения Калинина/.
Башҡортостанда йыл һайын эшләүсе пенсионерҙарҙың һаны арта. 18 февралдә республиканың Хеҙмәт һәм халыҡты социаль яҡлау министрлығы коллегияһы ултырышында ведомство башлығы Ленара Иванова ошо хаҡта белдерҙе.
«Торлаҡҡа түләү, торлаҡ-коммуналь хеҙмәттәр өсөн айлыҡ түләүҙәр һәм компенсациялар һәм пенсияға өҫтәмәләр, ветерандарҙың айырым категориялары өсөн уларҙың күләме 700-ҙән биш мең һумға тиклем тәшкил итә, өлкән йәштәгеләргә социаль ярҙам күрһәтеүҙең мөһим саралары булып тора, — тип билдәләне министр. — Хаҡлы ялдағыларҙың күбеһе эшләүҙәрен дауам итә, уларҙың һаны йыл һайын арта бара. 2015 йылда 400 мең самаһы эшләүсе пенсионер иҫәпләнгән (дөйөм һандан 33 процент). Сағыштырыу өсөн: 2005 йылда — 188 мең (19 процент)».
Былтыр төбәктең мәшғүллек хеҙмәтенә ике меңдән ашыу пенсионер мөрәжәғәт иткән. Шуларҙың 1,5 меңе эшкә урынлаштырылған, 100-гә яҡын кеше һөнәри белем алыуға йүнәлтелгән.
Эшләмәүсе оло йәштәгеләргә килгәндә, министр әйтеүенсә, улар ҙа йәмғиәттең әүҙем һәм тулы хоҡуҡлы ағзаһы булып ҡалырға теләй.
«Өлкән быуын вәкилдәре араһында халыҡ университеттары бик популяр. Беҙ 70 меңдән ашыу кешене уҡыттыҡ. Һуңғы биш йылда ошо программаны тормошҡа ашырыуға республика ҡаҙнаһынан 35 миллион һумдан ашыу аҡса бүленде, — тип һөйләне Ленара Иванова. — Был башланғысты башҡа ҡала һәм райондарҙа ла күтәреп алдылар, урындарҙа әүҙем оҙон ғүмерҙе оҙайтыу буйынса программалар әҙерләнде».
«Башинформ» агентлығы хәбәр иткәнсә, министр хеҙмәт мөнәсәбәттәре, эшһеҙлек, хеҙмәт хаҡы мәсьәләләренә туҡталды.


text:
Вкладтар буйынса ставкалар бер аҙ артты
Рәсәйҙә бер аҙға банк вкладтары буйынса ставкалар артты. Бөгөнгө көндә кредит ойошмалары халыҡ средстволарын йылына 7,88 процентҡа тиклем ставка менән йәлеп итергә әҙер. Ай башы менән сағыштырғандағы айырма — 0,03 процент пункты. Июндең өсөнсө декадаһы йомғаҡтары буйынса иң юғары күләм 7,85 процент тәшкил иткән.
Физик шәхестәрҙән иң күп депозиттарҙы йәлеп итеүсе ун банкка традицион мониторингыны Рәсәй Банкының тышҡы һәм йәмәғәт бәйләнештәре департаменты әҙерләгән.


text:
Рөстәм Хәмитов Алексей Лабзинды Лондонда Паралимпия уйындарында яуланған алтын миҙал менән ҡотланы
3 сентябрҙә Башҡортостан Президенты Рөстәм Хәмитов Лондонда Паралимпия уйындарында Рәсәй йыйылма командаһы составында республика исеменән сығыш яһаған еңел атлетсы Алексей Лабзин менән телефон аша һөйләште, тип хәбәр иттеләр төбәк башлығының матбуғат хеҙмәтенән.
Көн элгәре Башҡортостан спортсыһы йүгереү буйынса 400 метрлыҡ дистанцияла алтын миҙал яуланы, 48,59 ваҡыт менән ул яңы рекорд ҡуйҙы. Шулай итеп, Алексей Лабзин Рәсәй йыйылма командаһына ун икенсе «алтын» килтерҙе.
Һөйләшеү барышында Рөстәм Хәмитов еңел атлетсыны еңеү менән ҡотланы һәм Паралимпия уйындарында артабанғы уңыштар теләне. Алексей Лабзин Президентҡа алдағы ярыштарҙа ла еңеү яуларға әҙер булыуы хаҡында әйтте.
Лондонда республика спортсыһы йәнә ике дисциплина буйынса сығыш яһаясаҡ.
Иҫегеҙгә төшөрәбеҙ, был Лондонда үткән Паралимпия уйындарында Башҡортостан атлеттары менән яуланған икенсе «алтын». 31 августа өфөлө Оксана Савченко ирекле стилдә 400 метлыҡ дистанцияла йөҙөү буйынса алтын миҙал яулап, дүртенсе тапҡыр Паралимпия уйындары чемпионы булды.


text:
Фото:
Бөтә Рәсәй Физкультурниктар көнө алдынан Өфөлә яңы спорт майҙансығы асыласаҡ
Фото:
Шишәмбе көндө, 10 августа, Өфөлә 800 квадрат метрлыҡ яңы универсаль спорт майҙансығы асыласаҡ. Ул баш ҡаланың Киров районында физкультура-һауыҡтырыу комплексы биләмәһендә төҙөлгән (Сеченов урамы, литер А).
Спорт майҙансығы бер юлы 30 кешене хеҙмәтләндерә ала. Бында һәр кем мини-футбол, волейбол, баскетбол, гандбол, стритбол кеүек спорт төрҙәре менән шөғөлләнеп, сәләмәтлеген нығыта ала, шулай уҡ эстафеталар үткәрергә лә мөмкин. Шуны ла билдәләргә кәрәк, майҙансыҡ махсус йомшаҡ япмаға эйә — ул ҡолағанда имгәнеүҙән һаҡлай.
«Башинформ» агентлығына Өфөнөң Киров районы спорт комитетынан хәбәр итеүҙәренсә, был 2007-2011 йылдарға иҫәпләнгән балалар-үҫмерҙәр спортын үҫтереү буйынса ҡала маҡсатлы программаһы сиктәрендә төҙөлгән бишенсе майҙансыҡ районда.
Тәүгеләрҙән булып бүләкте Киров районы предприятиелары һәм ойошмалары хеҙмәткәрҙәре баһалай аласаҡ, улар өсөн сәғәт 10-да Физкультурниктар көнөнә арналған Спартакиада башланасаҡ.
Спорт майҙансығын асыу тантанаһы сәғәт 12-гә билдәләнгән.


text:
Өфөлә эшҡыуарҙар өсөн бушлай консультациялар үткәрелә
Ғинуар-февралдә Өфө Эшҡыуарҙар союзының йәмәғәт ҡабул итеү бүлмәһендә урта һәм бәләкәй эшҡыуарлыҡ субъекттары эшмәкәрлеге мәсьәләләре буйынса дүрт индивидуаль бушлай консультация үтәсәк. Эшҡыуарҙарҙың мәғлүмәтлелеген һәм юридик грамоталылығын арттырыу маҡсатында улар ай һайын үткәрелә.
Шулай итеп, шишәмбе, 24 ғинуарҙа, «Һалым һалыуҙы ҡулайлаштырыу һәм бухгалтерлыҡ иҫәбен алып барыуға сығымдарҙы кәметеү» темаһына консультацияны «Бизнес-партнер» яуаплылығы сикләнгән йәмғиәте директоры урынбаҫары Диана Киселева үткәрәсәк.
31 ғинуарҙа «Фонд АЯКС» яуаплылығы сикләнгән йәмғиәте директорының эшҡыуарлыҡты үҫтереүгә булышлыҡ итеү буйынса урынбаҫары Ирек Ильясов бәләкәй һәм урта бизнесты алып барыуҙың юридик аспекттары тураһында бәйән итәсәк.
7 февралдә «Респект» хоҡуҡ компанияһының реклама бүлеге начальнигы Эдуард Шәрәфетдинов «Реклама. Өфөлә тауар һәм хеҙмәттәрҙе алға һөрөү» темаһына консультация бирергә тейеш.
16 февралдә «Бизнес Ярҙам» яуаплылығы сикләнгән йәмғиәтенең кадрҙар хеҙмәте белгесе Елена Әминева «Бәләкәй эшҡыуарлыҡ предприятиеларында кадрҙарға бәйле документтар әйләнеше» темаһына консультация тәҡдим итә.
Консультациялар 16-18 сәғәттәрҙә үткәрелә. Алдан теркәлеү мотлаҡ. Белешмәләр өсөн телефон: 241-47-44.


text:
шимбә, 21 гыйнвар 2017, Казан вакыты 16:39
11мартта дүртенсе саҡырылышы Дәүләт Йыйылышы-Ҡоролтай депутаттары тәүге эшлекле кәңәшмәһенә йыйылды. Унда Парламенттың тәүге ултырышын уҙғарыуға бәйле мәсьәләләр ҡаралды. Константин Толкачев был юлы парламент рәйесе булараҡ түгел, ә дүртенсе саҡырылыш Дәүләт Йыйылышы-Ҡоролтайҙың тәүге ултырышын үткәреү буйынса ойоштороу комитеты рәйесе булараҡ ҡатнашты. Республика парламенты яңы составтағы тәүге ултырышын 13-сө мартта уҙғарасаҡ. Унда иҡ ҡарт депутат рәйеслек итәсәк. Ул Рауил Бикбаев. Башҡортостан Яҙыусылар берлеге рәйесе. Дүртенсе саҡырылыш Дәүләт Йыйылышы-Ҡоролтайға 120 депутат һайланды. Был юлы тәүге тапҡыр парламентҡа депутаттар ҡатнаш система буйынса-партия исемлектәре буйынса 60, бер мандатлы округтар буйынса 60 депутат һайланды.


text:
Башҡортостанда тәүге экомаркет асылдыФото: Ләйсән Йомағужина
Башҡортостанда тәүге экомаркет асылды
Башҡортостанда тәүге экомаркет асылдыФото: Ләйсән Йомағужина
ӨФӨ, 2015 йыл, 18 декабрь. /«Башинформ» мәғлүмәт агентлығы, Әлим Фәйезов, Ләйсән Йомағужина/.
Башҡортостандың баш ҡалаһында тәүге һәм әлегә республикала берҙән-бер «Экомаркет» — экологик яҡтан таҙа, фермер продукттары супермаркеты асылды.
Башҡорт дәүләт аграр университеты янында урынлашҡан экомаркетта республиканың төрлө фермер хужалыҡтарынан килтерелгән аҙыҡ-түлек ҡуйылған. Улар милли ризыҡтар, һөт продукцияһы, йәшелсәләр, ярымфабрикаттар, яңы бешкән ашамлыҡтар, ҡымыҙ, бал, сәй, ит изделиелары һәм вегетариандарҙың аҙығы. Күбеһенә «Башҡортостан аҙыҡ-түлеге» билдәһе бирелгән. Бында ҡомалаҡтан әсетке яһап икмәк бешерәләр.
Республика Хөкүмәтендә яңы форматтағы магазин асылыуын хупланылар. Уны асыу тантанаһында Башҡортостандың Сауҙа һәм ҡулланыусыларҙың хоҡуҡтарын яҡлау буйынса дәүләт комитеты рәйесе Рөстәм Камалетдинов, Башҡортостандың ауыл хужалығы министры урынбаҫары Юрий Лысов, Өфө хакимиәтенең ҡулланыусылар баҙары идаралығы начальнигы Ольга Завьялова, Башҡортостан сауҙа ассоциацияһы вәкилдәре, ҡала рестораторҙары ҡатнашты. Юрий Лысов фекеренсә, экомаркет республикала берәү генә булырға тейеш түгел — яңы форматтағы магазиндар селтәрен киңәйтеү планлаштырыла.


text:
Башҡортостан Республикаһы бюджетын проектлау онлайн режимда ҡараласаҡ
11 августа, 15 сәғәттә, бюджетты проектлау, Башҡортостанда һалымдар һәм йыйымдар тураһындағы ҡануниәтте камиллаштырыу һәм ҡулланыу буйынса Ведомство-ара хөкүмәт комиссияларының берлектәге кәңәшмәһе үтәсәк.
Ултырыш республика Хөкүмәтенең www.pravitelstvorb.ru/ рәсми порталында онлайн режимында күрһәтеләсәк.
Алдағы дүрт йылға Башҡортостандағы социаль-иҡтисади үҫеш прогноздарының асыҡланған параметрҙарына ҡағылышлы, шулай уҡ эшселәрҙең хеҙмәт хаҡы фонды, уртаса айлыҡ хеҙмәт хаҡы, иҡтисад өлкәһендә мәшғүл булғандар һаны һәм башҡа социаль параметрҙар прогнозына ҡағылышлы мәсьәләләрҙе ҡарау планлаштырыла.
Шулай уҡ һалымдар тураһындағы закондарҙың төп үҙгәрештәре һәм 2012 йылға һәм урта сроклы осорға республика бюджетының килемле өлөшөн проектлау тураһында; 2014 йылға тиклем срокка республика бюджетынан финанслауға иҫәпләнгән республика (оҙайлы сроклы һәм урта сроклы) һәм ведомство маҡсатлы программалары проекты тураһында; алдағы йылға Республика мотлаҡ медицина страховкалау фонды бюджетын проектлау тураһында һүҙ барасаҡ, тип хәбәр иттеләр Башҡортостан Республикаһы Хөкүмәтенең матбуғат хеҙмәтендә.


text:
Белорет ҡалаһының үҙ бренды буласаҡ
ӨФӨ, 2015 йыл, 31 июль. /«Башинформ» мәғлүмәт агентлығы, Артур Басиров/.
Башҡортостанда Белореттың брендын булдырыу буйынса эш башланды. Был ҡаланы туристик үҙәккә әүерелдереү өсөн эшләнә. Республиканың Инвестиция йәлеп итеү агентлығы хәбәр итеүенсә, проекттың концепцияһы менән «CityBranding» компанияһы етәксеһе Василий Дубейковский шөғөлләнә.
Бренд булдырыуҙы ҡала бюджеты, урындағы эшҡыуарҙар, краудфандинг ярҙамында финансларға мөмкин. Шулай уҡ башҡа брендлы ҡалалар менән тығыҙ хеҙмәттәшлек итеү зарур. Белорет ҡалаһы брендының дизайны менән «МегаФон» компанияһы шөғөлләнәсәк.
Белорет ҡалаһының брендын булдырыу тикшереү һәм әҙерләү этаптарынан торасаҡ. Тикшереүҙе үткәреү ағымдағы йылдың 15 сентябренә тәғәйенләнгән, брендты иһә 2016 йылдың 15 июлендә — Белорет ҡалаһы көнөндә йәмәғәтселек иғтибарына тәҡдим итеү ҡарала.


text:
Ҡоролтайҙың 19-сы ултырышы үткәрелә
24 сентябрҙә Өфөлә Башҡортостан Республикаһының дүртенсе саҡырылыш Дәүләт Йыйылышы-Ҡоролтайҙың 19-сы ултырышы үткәрелә. Депутаттар пленар ултырыш көн тәртибенә индерергә ҡарар ителгән 45 мәсьәләне ҡараясаҡ. Бөгөн БР Дәүләт Йыйылышы Президиумының 19-сы ултырышында ошондай ҡарар ҡабул ителде.
Ултырышта ҡаралырға тейешле мәсьәләләр араһында 29 республика закон проекты: 13-ө — икенсе һәм 16-һы — беренсе уҡыуҙа; етмәһә, уларҙың ҡайһы берҙәре дөйөм ҡабул ителеүе ихтимал. Депутаттар Дәүләт Думаһынан яраштырыу өсөн ебәрелгән бер нисә федераль закон проектын ҡараясаҡ, ҡайһы бер мәсьәләләр буйынса, атап әйткәндә, республикала халыҡты транспорт хеҙмәтләндереүе өлкәһендә закондарҙы тормошҡа ашырыу барышы тураһында парламент тыңлауҙары үткәреү һәм наркоманияны иҫкәртеүҙең өҫтөнлөклө йүнәлештәре тураһында ҡарарҙар ҡабул итәсәк.
Башҡортостан Республикаһы Конституция Судының яңы Рәйесен һайлау иң мөһим мәсьәләләрҙең береһе буласаҡ. Депутаттар яңы мировой судьялар һайлаясаҡ һәм БР Үҙәк һайлау комиссияһы ағзаларының береһен вазифаһынан бушатасаҡ.


text:
Өфөлә сәскәләр ултырта башланылар
Өфөлә 17 майҙа сәскә ултырта башланылар. Был хаҡта Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте. Һауа шарттарына ҡарап, ҡала түтәлдәрендә сәскәләр ултырта башларға ҡарар ителгән – май аҙағына тиклем синоптиктар йылы көндәр вәғәҙә итә.
Сәскәләр ултыртыу «ҡыҙыл линиянан» башланасаҡ. Был тәү сиратта Октябрь проспекты, Беренсе май, Октябрҙең 50 йыллығы урамдары, Салауат Юлаев проспекты. Шулай уҡ бөгөндән башлап ҡалала газондарға һыу ҡойола башлаясаҡ. Уларҙың күбеһенә һыу төнгө ваҡытта һибеләсәк.


text:
Географик карта
Географик карта — Ер өҫтөнөң яҫылыҡтағы кесерәйтеп дөйөмләштерелгән һүрәте, картаның тәғәйенләнешенә ярашлы һайлап алынған һәм һүрәтләнгән ижтимағи һәм тәбиғәт күренештәренең урынлашыуын, бәйләнештәрен күрһәтә.
Йөкмәткеһе
Классификация[үҙгәртергә | вики-тексты үҙгәртергә]
Географик карталар тамғаларҙан торған мәғлүмәт биреүсе, оригиналға ҡарата аралыҡ-ваҡыт буйынса оҡшаш, метрик, күҙәтмәле моделдәр итеп ҡарарға кәрәк. Географик карталар махсус математик закондарға таянып төҙөү (картографик проекция), күренештәрҙе айырым билдә системалары — картография символдары ярҙамында биреү (картографик легенда), һүрәтләнгән күренештәрҙе һайлап алыу һәм дөйөмләштереү (картографик генерализация, системалылыҡ) хас.
Бүленеше[үҙгәртергә | вики-тексты үҙгәртергә]
Йөкмәткеһе буйынса — дөйөм географик, тематик (ижтимағи һәм тәбиғәт күренештәре һ.б. карталары), махсус; һүрәтләгән биләмәләре буйынса — донъя, төбәк һәм локаль; масштабы буйынса ҙур, уртаса һәм бәләкәй масштаблы, электрон географик карталарға һ.б. бүләләр.
Тарихы[үҙгәртергә | вики-тексты үҙгәртергә]
Башҡортостан территрияһының иң тәүге картографик һүрәтләнеше Птолемейҙың донъя картаһында бирелә (яҡынса б.э. 90 — 160 йй.): картала Ра й. (Волга) түбәнге ағымынан көнсығыштараҡ Даикс й., йәғни Яйыҡ йылғаһы (Урал) һәм уның уң ҡушылдыҡтары (Таналыҡ һәм Һаҡмар йылҡалары), унан төньяҡ-көнбайышҡа табан Риммикей (Урал) тауҙары төшөрөлгән. Мәхмүт Ҡашғариҙың түңәрәк донъя картаһында Атиль й. (Волга) һәм Урал тауҙары, башҡорт, татар далалары һ.б. һүрәтләнгән. Башҡортостан терр‑яһының геогр. объекттары Иҙрисиҙең карталар йыйылмаһында бирелгән. Монастырь карталары (“Т—О” тибындағы) тип аталған Лейпциг, Англо-Сакс һ.б. карталарҙа Урал тауҙары (Riphei montes) төшөрөлгән; төбәктең ҡайһы бер геогр. объекттары Паулинус де Венетиистың диск рәүешендәге картаһында (яҡынса 1320 й.) осрай. Урта быуат Көнбайыш Европа өсөн Башҡорт (Паскерти, Паскатир, Пашхерти һ.б. варианттары) һәм Өфө атамаларын тиңләү хас. Бер туған Пициганоларҙың картаһында (1367) Pascerty тип яҙылған ҡала күрһәтелгән; Фра-Мауроның донъя картаһында (1459) Каспий диңгеҙе, Волга, Яйыҡ йй., Урал тауҙары, Бөйөк Һарай билдәләнгән. Урыҫ Г.к. Башҡортостан т‑дағы мәғлүмәттәр 16 б. күренә башлай, улар “юл китаптарын” — хеҙмәтле кешеләр өсөн юл күрһәткестәр төҙөүгә бәйле. Башҡортостандың Рус дәүләтенә ҡушылыуынан һуң “Ҙур Һыҙмалар китабында” (“Книга Большому Чертежу”, 1627), С.У.Ремезовтың һәм уның улдарының карталарында терр‑я ентекле тасуирлана; 1723 й. геодезик планлы төшөрөү (ҡара: Геодезия) нигеҙендә тәүге тапҡыр Өфө өйәҙе картаһы эшләнә. Ырымбур экспедицияһы (1734—44) ваҡытында өйрәнелгән терр‑ялар, Яйыҡ й. басс., Көньяҡ Урал файҙалы ҡаҙылмаларының (1740) һ.б. карталары төҙөлә. 1755 й. И.Красильников етәкс. Ырымбур губ. ген. картаһы өҫтөндә эш тамамлана. Академик экспедициялар материалдары б‑са файҙалы ҡаҙылмаларҙың ген. картаһы (1765 й.; 150‑нән ашыу ятҡылыҡ билдәләнгән); Ырымбур губ. дөйөм геогр. картаһы (1772; И.Ф.Трускотт) төҙөлә. Адм. үҙгәртеп ҡороуҙар яңы Г.к. барлыҡҡа килеүгә булышлыҡ итә: “Наместниклыҡтарға бүленгән Рәсәй империяһының яңы картаһы” (“Новая карта Российской империи, разделённой на наместничества”; 1786), “Өфө наместниклығы картаһы” (“Карта Уфимского наместничества”; 1786, А.Либен, П.Ушаков), “13 өйәҙгә бүленгән Өфө наместниклығының генераль картаһы” (“Генеральная карта Уфимского наместничества, разделённого на 13 уездов”; 1781) һ.б. Генераль ыҙанлау барышында дайсаларҙың ентекле пландары һәм карталары эшләнә. 19 б. 20‑се йй. алып Хәрби топографтар корпусы ҙур масштаблы Г.к. төҙөй (ҡара: Топография). Идара итеүҙең кантон системаһы “Башҡорт кантондарының сиктәре күрһәтелгән Ырымбур өлкәһе картаһы”нда (“Карта Оренбургского края с указанием границ башкирских кантонов”; 1850, И.Ф.Бларамберг) сағыла. 19 б. уртаһынан геол., тупраҡтар, урмандар, тау з‑дтарының урынлашыу, приискылар һәм рудниктар, ауылдар һ.б. карталары төҙөлә. 20 б. башында земство карталары: ауылдарҙы ентекле һүрәтләгән өйәҙ, ер төҙөлөшө карталары һ.б. нәшер ителә. Революциянан (1917) һуң БашҮБК Административ комиссияһы тарафынан Бәләкәй Башҡортостан (1920), кантондар карталары (1925—28) һ.б. төҙөлә. 1905—08 йй. этнографик экспедиция йомғаҡтары б‑са С.И.Руденко, Ф.А.Фиельструп “Башҡорттарҙа көнкүреш элементтары таралыу картаһы” (“Карта распространения бытовых элементов у башкир”) һәм “Башҡорт крайы халҡының ҡәбилә составы” (“Карта племенного состава населения Башкирского края”; 1925) төҙөй. Башҡортостан комплекслы экспедицияһы тикшеренеүҙәренең һөҙөмтәләре б‑са БАССР‑ҙың геология, тупраҡтар, геоботаника, климат карталары төҙөлә. Республиканың административ‑терреториаль ҡоролошоноң үҙгәреүе административ‑сәйәси карталарҙа сағылыш таба (1932, 1953, 1972 һ.б.). 20 быуат уртаһынан геология, геодинамика, геотермия, геохимия, ландшафты өйрәнеү ғилеме, климатология һ.б. буйынса яңы тематик географик карталар төҙөлә.


text:
Башҡортостанда участка һайлау комиссияларын ойоштороу бара
Башҡортостанда алдағы көҙгө һайлауҙарға әҙерлек сиктәрендә участка һайлау комиссияларын ойоштороу процесы бара. 1 сентябргә тиклем территориаль һайлау комиссиялары участка комиссиялары ағзалары кандидатуралары буйынса тәҡдимдәр ҡабул итә.
Хәтерегеҙгә төшөрәбеҙ, 2010 йылдың 3 октябрендә республикала муниципаль берәмектәр: Өфө ҡалаһы ҡала округы (17-се һайлау округы буйынса), Саҡмағош районы (19-сы һайлау округы буйынса), Әлшәй районы (7-се һәм 10-сы һайлау округтары буйынса) муниципаль райондары Советтары, шулай уҡ Бөрө районы муниципаль районының Бурны ауыл Советы ауыл биләмәһе депутаттарын өҫтәп һайлау үткәреләсәк. Һайлауҙарҙа тауыш биреү өсөн 17 һайлау участкаһы төҙөлгән: Өфөнөң Октябрь районында – һигеҙ, Әлшәй районында – биш, Саҡмағош районында — өс, Бөрө районында (Николаевка ауылында) бер һайлау участкаһы эшләйәсәк.


text:
Гидронимика
Гидрони́мика (бор. грек. ὕδwp — һыу + ὄvoua — исем) — атамаларҙың килеп сығышын һәм тарихи үҙгәрешен өйрәнүсе топонимика тармағы.
Гидронимдар - йылғалар, күлдәр, һаҙлыҡтар, шишмәләр һ.б. һыу ятҡылыҡтары исемдәре. Гидронимдар системаһы оҙон тарихи дәүер дауамында формалаша һәм үҙендә тел белеме, этнография, тарих, география һ.б. өлкәләргә ҡараған мәғлүмәттәрҙе (мәҫәлән, объекттарҙың тәбиғәт һәм хужалыҡ менән бәйле билдәләре, улар янында булған ваҡиғалар, объекттарҙың хужалары тураһында һ.б.) туплай. Төҙөлештәре яғынан гидронимдарҙың күпселеге - ике составлы. Өс, дүрт составлы атамалар ҙа осрай. Гидронимдарҙың күбеһе «исем+исем» (Минһаҗ бабай чишмәсе) һәм «сифат+исем» (Түгәрәк күл) конструкциялары менән яһала. Борынғо һәм тотроҡло лингвистик материал булараҡ, гидронимдар тарихи тикшеренүҙәр өсөн ҡиммәтле сығанаҡ булып торалар.


text:
Фото:
Владимир Путин «Электрон Башҡортостан» күргәҙмәһе менән танышты
Фото:
Рәсәй Федерацияһы Хөкүмәте рәйесе Владимир Путин Өфөлә төбәк үҫеше мәсьәләләренә арналған Хөкүмәт комиссияһы ултырышы айҡанлы Конгресс-холда ойошторолған «Электрон Башҡортостан» күргәҙмәһенең стендтарын ҡараны. Күргәҙмә материалдары менән Владимир Путинды БР Хөкүмәте Премьер-министры Раил Сабаев таныштырҙы.
Ике йыл элек – 2008 йылдың 7 февралендә Владимир Путин менән, ул ваҡытта РФ Президенты статусында, 2015 йылға тиклем илдең мәғлүмәти үҫеш стратегияһы билдәләнгәйне. Дәүләт һәм муниципаль власть органдарының мәғлүмәт ресурстары менән халыҡтың ҡулланыуын тәьмин итеү арҡаһында дәүләт һәм муниципаль хеҙмәт күрһәтеүҙең сифатын арттырыу был стратегияның төп маҡсаты итеп билдәләнгәйне.
Уҙған йылдар дауамында был өлкәлә байтаҡ эштәр башҡарылыуын Владимир Путин күргәҙмәгә ҡуйылған стендтарҙан ҡарап белде.
Башҡортостанда электрон хөкүмәт төҙөү һәм электрон төрҙә дәүләт власы органдары порталы, дәүләт хеҙмәттәре сайты, төбәк таныҡлау үҙәге, ведомство-ара мәғлүмәти хеҙмәттәшлек системаһы, күп функциялы үҙәк, мәғлүмәт киоскылары һәм электрон карта кеүек төрлө хеҙмәт күрһәтеүгә бәйле бар төп элементтар ҙа булдырылған һәм уңышлы үҫешә.
2008 йылда республиканың барлыҡ ҡала һәм райондарын үҙ эсенә алған республика видеоконференцбәйләнеш селтәре нигеҙендә техноген һәләкәттәр, янғындар һәм һыу баҫыу осраҡтарында етеҙ ҡарар ҡабул итеү һәм тейешле консультация үткәреү талап ителгәндә оператив кәңәшмәләр, комиссия ултырыштары үткәреү өсөн БР Хөкүмәтенең Ситуацион үҙәге булдырылған һәм уңышлы эшләп килә. Мобиль спутник комплексы ваҡиғалар урынынан репортаждар алып барыу өсөн республиканың теләһә ҡайһы ерендә йәйелдерелә ала.
2002 йылдан алып дәүләт власы органдары сайттарын берләштереүсе Башҡортостан Республикаһының рәсми мәғлүмәт порталы эшләй.
2005 йылда республика дәүләт власы органдары менән урындағы үҙидара органдары эшмәкәрлегенең аңлайышлылығын тәьмин итеүсе Дәүләттең алдан күпләп һатып алыу порталы эшләй башланы.
2007 йылда электрон цифрлы имзаны таныҡлаусы асҡыстар биреү буйынса эш алып барған Республика таныҡлау үҙәге булдырылған. Бөгөн 15 мең ойошма электрон асҡыс ярҙамында юридик мөһимлеккә эйә документтар менән алмаша ала.
“2006-2010 йылдарҙа электрон Башҡортостан” республика программаһы буйынса дәүләт власы органдарының ведомство-ара мәғлүмәти-коммуникацион хеҙмәттәшлек системаһы булдырылған.
Өфөнө бөгөн Рәсәй Федерацияһының эре IT-үҙәге тип атарға тулы нигеҙ бар. Бында РФ Эске эштәр министрлығы, Федераль миграция хеҙмәте һәм башҡа төрлө федераль структура мәнфәғәтендә эшләгән бер нисә компания урынлашҡан.
Владимир Путин Өфө һәм Ишембай районы эшмәкәрлеге өлгөһөндә “Электрон муниципалитет” программаһы сиктәрендә алып барылған эштәр менән танышты. Был система күрһәтелгән хеҙмәт сифатына контроллек итергә, шулай уҡ тарифтарҙы кәметеү ниәтендә тауар менән тәьмин итеүселәргә йоғонто яһарға мөмкинлек бирә.
Ике стендта – «Мәғариф порталы» һәм «Телемедицина»ла мәғариф һәм медицина өлкәһендә мәғлүмәт технологияларын ҡулланыу кәрәклеге кеүек мәсьәләләрҙе хәл итеү юлы күрһәтелгән. Өфө — телемедицина технологияларын үҙләштереүҙәге пионерҙарҙың береһе. 1989 йылда уҡ республикабыҙҙың баш ҡалаһында беренселәрҙән булып Америка, Мәскәү һәм Өфөнөң алдынғы клиникалары араһында телекүпер үткәрелгән.
Мәғлүмәти-белем биреү порталы стендында Владимир Путин мәғариф өлкәһендә мәғлүмәт технологияларын ҡулланыуға бәйле алып барылған эштәрҙе ҡараны. Рәсәй Федерацияһының башҡа субъекттарында, ҡыҙғанысҡа ҡаршы, бындай порталдар юҡ әлегә. Мәғлүмәти-белем биреү порталы уҡытыусылар, уҡыусылар һәм уларҙың ата-әсәләренең ресурстарын берләштерә. Был портал нигеҙендә уҡытыусыларҙың һәм республиканың өс мең мәғариф учреждениеһының сайты эшләп килә. Портал ярҙамында уҡытыусылар педагогика фәне менән даими бәйләнештә тора.
Владимир Путин иғтибарына «Башҡортостандың социаль картаһы» проекты ла тәҡдим ителде. Уның ярҙамында республика халҡы тәғәйен структураға мөрәжәғәт итмәйенсә, дәүләт һәм муниципаль хеҙмәтте карта аша туранан-тура алыу бәхетенә эйә. Илебеҙҙең ике банкы — «Сбербанк» һәм «Уралсиб»тың бакоматтар селтәре аша бар операцияларҙы уңышлы атҡарырға була. Был инфраструктура аша социаль, медицина һәм башҡа төрлө хеҙмәт алыу мөмкинлеге бар. Мәҫәлән, транспорт картаһы иҫәбен тултырыу, табипҡа яҙылыу, ЮХХДИ штрафтарын ҡаплау.
Владимир Путинға шулай уҡ беҙҙең республикала телекоммуникацион селтәрҙәр үҫешен күрһәтеүсе стенд та күрһәтелде. Бөгөн Башҡортостанда республиканың 4500 торама пунктына барып еткән, дөйөм оҙонлоғо 16 мең километрлыҡ, заманса сүс-оптик бәйләнеш селтәре булдырылған. Ошо күрһәткес буйынса беҙҙең төбәк илдә беренсе урында. Был магистраль селтәр нигеҙендә дәүләт власы һәм муниципалитеттар мәғлүмәтен тапшырыу селтәре лә йәйелдерелгән.
Владимир Путин “Уфанет” компанияһының 200 цифрлы телеканал тоторға мөмкинлек биреүсе ҡыҙыҡлы эштәрен дә ҡараны.
Ул Өфө дәүләт авиация техник университеты уҡытыусылары һәм студенттарының республикала ғәҙәттән тыш хәлдәрҙе контролдә тотоу өлкәһендә алып барған эшмәкәрлеге менән дә танышты. Ғәҙәттән тыш хәлдәр тураһындағы мәғлүмәттәрҙе эшкәртеү Рәсәйҙәге алдынғы бишәү исемлегенә ингән ӨДАТУ-ның ҡеүәтле компьютерында башҡарыла, һәм был эш рейтингы буйынса бишенсе урында тора.


text:
Иң яҡшы уҡытыусылар 100-әр мең һум грант аласаҡ
БР Мәғариф министрлығында "Мәғариф" өҫтөнлөклө милли проектын тормошҡа ашырыу сиктәрендә иң яҡшы уҡытыусыларҙы аҡсалата дәртләндереүгә документтар ҡабул ителә башланы.
РФ Мәғариф һәм фән министрлығы тарафынан Башҡортостан өсөн билдәләнгән квотаға ярашлы, 2009 йылда 100-әр мең һум күләмендә аҡсалата дәртләндереүҙе 363 педагог ала аласаҡ.
Ярышта ҡатнашыуға әҙерлек һәм уға материалдар әҙерләү буйынса талаптар конкурс тураһында федераль положениеға ярашлы ҡуйыла. Кандидаттарҙы баһалағанда һайлап алыуҙың ете төп критерийы иҫәпкә алына: һуңғы өс йылда уҡыуҙағы төп ҡаҙаныштар, педагогик эшмәкәрлек һәм кластан тыш эштәр һөҙөмтәлелеге, төрлө профессиональ ярыштарҙа ҡатнашыу, эштә заманса белем биреү технологияларын ҡулланыу, үҙ педагогик тәжрибәңде дөйөмләштереү һәм таратыу, квалификацияңды күтәреү һәм ҡайтанан профессиональ әҙерлек, профессиональ белем биреү учреждениелары менән хеҙмәттәшлек.
Хәтерегеҙгә төшөрөп үтәбеҙ, өс йылда республиканың инновацион белем биреү программаларын индереүсе 1089 уҡытыусыһы грант алды.


text:
Мәләүез районы хужалыҡтары һауым буйынса өс меңлек сикте үтте
Мәләүез районы хужалыҡтары йыл башынан алып һәр һыйырҙан уртаса өс мең килограмм һөт һауып алған. Был — республикала һауым буйынса өс меңлек сикте үткән дүртенсе район. Бығаса был күрһәткес Стәрлетамаҡ (бөгөнгө көнгә – 3482 кг), Саҡмағош (3454 кг) һәм Тәтешле (3102 кг) райондарында теркәлде. Республика буйынса уртаса күрһәткес 2333 килограмға тиң.
Бөгөнгө көндә Башҡортостанда һәр һыйырҙан тәүлегенә уртаса 12,9 килограмм һөт һауып алына. Иң күп һөт Стәрлетамаҡ (17,4), Ауырғазы (16,4) һәм Мәләүез (16,4) райондарында етештерелә.
Республикала тулайым һауым 865 477 тонна тәшкил итте, шуларҙың 391 628 тоннаһы ауыл хужалығы предприятиеларына һәм фермер хужалыҡтарына тура килә. Шәхси хужалыҡтарҙан 52 907 тонна һөт һатып алынған.


text:
Ил-114 базаһында төбәк авиацияһы өсөн яңы самолет төҙөләсәк – Михаил Бабич Фото: Вести.Ru сайтынан
Ил-114 базаһында төбәк авиацияһы өсөн яңы самолет төҙөләсәк – Михаил Бабич
Ил-114 базаһында төбәк авиацияһы өсөн яңы самолет төҙөләсәк – Михаил Бабич Фото: Вести.Ru сайтынан
ӨФӨ, 2015 йыл, 24 ноябрь. /«Башинформ» мәғлүмәт агентлығы/.
Ил-114 базаһында төбәк авиацияһы өсөн яңы самолет төҙөләсәк. Дүшәмбе Өфөгә эш сәфәре менән килгән Рәсәй Президентының Волга буйы федераль округындағы тулы хоҡуҡлы вәкиле Михаил Бабич Һамарҙа проектты тормошҡа ашырыу хаҡында һөйләне.
Двигателдең яңы модификацияһы булдырыласаҡ, киләсәктә уны илебеҙҙә эшләнгән башҡа лайнерҙарҙа ҡулланыу күҙ уңында тотола. Тулы хоҡуҡлы вәкил әйтеүенсә, был йөҙ процентлы импортты алмаштырыу буласаҡ.
Вести.Ru интернет-каналының «Башҡортостан» ДТРК-һына һылтанып хәбәр итеүенсә, проект үҙебеҙҙә, шул иҫәптән Өфөлә етештерелгән деталдәрҙән төбәк самолетын төҙөргә мөмкинлек бирәсәк. Әммә, Башҡортостандың авиация продукцияһында махсуслашҡан сәнәғәт предприятиелары вәкилдәре хәбәр итеүенсә, әлегә яңы ҡорамалдарға заказ биреүселәр юҡ.


text:
«Урал Лото»: миллион һумға ҡушып автомобиль
Өфө ҡалаһында йәшәүсе Эльвира Хөсәйенова үткән аҙнала «Урал Лото» төбәк лотереяһында 4000000 һумлыҡ джек-пот отто. Алты һанды ла дөрөҫ яҙып, ул ошондай бәхеткә иреште. Ләкин отош комбинацияһына өлгәшмәгәндәр юғалып ҡалмаһын: был юлы «Урал Лото» компанияһы яңы приз иғлан итә.
Был аҙнала ғына алты һанды ла дөрөҫ яҙыусы төп призға — бер миллион һумға һәм өр-яңы алтын төҫөндәге автомобилгә эйә буласаҡ!
«Урал Лото»нан яңы формуланы хәтерегеҙҙә ҡалдырығыҙ: 6 дөрөҫ яҙылған һан = миллион + автомобиль.


text:
Башҡортостандың социаль картаһында пенсия ҡушымтаһы эшләй башлаясаҡ
БР Хөкүмәте һәм РФ Пенсия фонды араһындағы Килешеүгә ярашлы, Башҡортостан буйынса РФ Пенсия фонды бүлексәһе Башҡортостандың социаль картаһында пенсия ҡушымтаһын әүҙемләштерәсәк.
БР буйынса РФ Пенсия фонды бүлексәһенең матбуғат хеҙмәтендә хәбәр итеүҙәренсә, социаль картаның хужаһы, Пенсия фонды бүлексәһенә бармай ғына, пенсия страховкаһы системаһында шәхси лицевой иҫәптең торошон үҙаллы тикшерә ала.
Пенсия ҡушымтаһы мәғлүмәте менән ҡулланыу өсөн, йәшәгән урында халыҡты социаль яҡлау идаралыҡтарында социаль карта алыу өсөн анкета–заявка тултырғанда, тейешле ғариза бирергә кәрәк. БР Хеҙмәт һәм халыҡты социаль яҡлау министрлығының территориаль органы социаль картаны Пенсия фонды идаралыҡтарына тапшырғандан һуң пенсия ҡушымтаһы әүҙемләштерелә.
Социаль картаның функциялары пенсия ҡушымтаһы менән генә сикләнмәгән. Унан башҡа һалым, транспорт, банкылар, медицина һәм башҡа ҡушымталар эшләйәсәк.


text:
Башҡортостанда «Ҡотҡарыу һәм һаҡлап ҡалыу» халыҡ-ара экологик акцияһы старт алды
Башҡортостанда Тирә-яҡ мөхитте һаҡлау йылы сиктәрендә «Ҡотҡарыу һәм һаҡлап ҡалыу» халыҡ-ара экологик акцияһы старт алды.
Башҡортостан Хөкүмәте ҡарары буйынса, «Ҡотҡарыу һәм һаҡлап ҡалыу» акцияһына әҙерлек һәм уны үткәреү буйынса эш төркөмөн республиканың тәбиғәттән файҙаланыу һәм экология министры Илдар Һаҙыев етәкләне. Эш төркөмө составына шулай уҡ мәғариф, мәҙәниәт, йәштәр сәйәсәте һәм спорт министрҙары, БР ЮНЕСКО эштәре буйынса комитеты, Кама бассейны һыу идаралығының Башҡортостан буйынса һыу ресурстары бүлеге һәм йәмәғәт ойошмалары вәкилдәре инде.
БР Тәбиғәттән файҙаланыу һәм экология министрлығының матбуғат секретары Нина Никандрова хәбәр итеүенсә, быйыл «Ҡотҡарыу һәм һаҡлап ҡалыу» акцияһы «Иртәгәһе көнөбөҙҙө һаҡлайыҡ!» девизы аҫтында үтә. Акция сиктәрендә ойоштороласаҡ саралар республиканың ҡала һәм райондарында 1 октябргә тиклем дауам итәсәк.
Планлаштырылған саралар иҫәбендә — «Парктар маршы-2013», «Минең Республикам», «Тәбиғәт һәм кеше», «Изге эштәр йылъяҙмаһы» республика акциялары, «Башҡортостанымдың ҡанатлы дуҫтары» конкурсы һәм башҡа саралар.
Бынан тыш, экология темаһына кино күрһәтеү, «Ирәмәл» тәбиғәт паркында «Көньяҡ Уралдың айырыуса һаҡланған тәбиғәт территорияларының төбәк-ара хеҙмәттәшлек итеү мөмкинлектәре» конференцияһын үткәреү планлаштырыла.
Акция сиктәрендә шулай уҡ 2013 йылдың сентябрендә махсус күргәҙмә үткәреләсәк, йыл йомғаҡтары буйынса «Өфө мегаполисы экологияһы» исемле монография һәм Бөтә донъя һыу ресурстары көнөнә ҡарата төбәк-ара йыйынтыҡ нәшер ителәсәк.
Йыл һайын «Ҡотҡарыу һәм һаҡлап ҡалыу» акцияһында Башҡортостанда бер миллиондан ашыу кеше ҡатнаша. 2012 йылда был акция сиктәрендә тәбиғәтте һаҡлау йүнәлешендә 100-ҙән ашыу сара үткәрелде. Үҫеп килеүесе быуын – мәктәп уҡыусылары, балалар ижады йорттарында, йәш натуралистар станцияларында шөғөлләнеүселәр, шулай уҡ студенттар менән эшләүгә айырыуса иғтибар бүленә.


text:
Фото:
«Пандефлю» клиник һынауҙарҙың беренсе этабын уңышлы үтте
Фото:
Санкт-Петербургтағы Рәсәй Медицина фәндәре академияһының Грипп ғилми-тикшеренеү институтында Өфө «Иммунопрепарат»ында етештерелгән A/H1N1 вирусына ҡаршы «Пандефлю» вакцинаһын дәүләт һынауы протоколдарын тикшереү бара. «Пандефлю»ҙың иммуноген әүҙемлеге, йәғни вакцинаның кеше организмында тотороҡло иммунитет эшкәртеп сығарыу һәләтлелеге, өйрәнелә. Клиник һынауҙарҙың беренсе этабы тамамланды. Яңы иммунобиологик сараның тулыһынса зарарһыҙ булыуы һәм түбән реактогенлығы раҫланды.
Хайуандарҙа тәжрибә ваҡытында “Пандефлю”ҙың хәүефле инфекцияға ҡаршы антиесемдәр барлыҡҡа килтереү буйынса юғары һөҙөмтәлелеге асыҡланды. Волонтерҙарҙа һынауҙарҙа ла вакцина юғары иммуногенлыҡ күрһәтер, тип көтөлә.
РФ Һаулыҡ һаҡлау министрлығының “Микроген” медицина иммунобиология препараттары буйынса ғилми-етештереү берекмәһе” федераль дәүләт унитар предприятиеһы филиалы – “Иммунопрепарат” алдына йыл аҙағына тиклем кәмендә биш миллион доза “Пандефлю” вакцинаһы сығарыу бурысы ҡуйылды. Халыҡты иммунлаштырыу өсөн профилактика сараһын сәнәғәт етештереүе 2010 йылда ла дауам иттереләсәк.
Грипҡа ҡаршы иммунопрепараттар етештереүсе сит ил һәм ватан предприятиелары пандемик вакцина өҫтөндә эште бер үк ваҡытта тиерлек башланы. Әлеге ваҡытҡа 30-лап вакцина әҙерләнгән.
— Беҙҙең “Пандефлю” вакцинаһы иң яҡшыларҙың береһе буласаҡ, — ти “Иммунопрепарат” директорының технология һәм етештереү буйынса урынбаҫары, медицина фәндәре кандидаты Наил Заһиҙуллин.
Вирусолог, предприятиеның грипҡа ҡаршы цехы ғилми консультанты Михаил Пушкарев, киләһе эпидемия миҙгеленән A/H1N1 вирусына ҡаршы антиген миҙгелле гриптан өс валентлы вакцины составына индереләсәк, тип иҫәпләй.


text:
Рөстәм Хәмитов Владимир Путиндың Рәсәй төбәктәренә яңынан һайланған етәкселәре менән осрашыуҙа ҡатнаштыФото: Андрей Старостин
Рөстәм Хәмитов Владимир Путиндың Рәсәй төбәктәренә яңынан һайланған етәкселәре менән осрашыуҙа ҡатнашты
Рөстәм Хәмитов Владимир Путиндың Рәсәй төбәктәренә яңынан һайланған етәкселәре менән осрашыуҙа ҡатнаштыФото: Андрей Старостин
ӨФӨ, 2014 йыл, 18 сентябрь. /«Башинформ» мәғлүмәт агентлығы/.
17 сентябрҙә Кремлдә Башҡортостан башлығы Рөстәм Хәмитов Рәсәй Федерацияһы Президенты Владимир Путиндың Рәсәй төбәктәренә яңынан һайланған етәкселәре менән осрашыуҙа ҡатнашты, тип хәбәр иттеләр төбәк башлығының матбуғат хеҙмәтенән. 14 сентябрҙә уҙған һайлауҙар һөҙөмтәләре һәм алдағы эш пландары тикшерелде.
— Һайлауҙар лайыҡлы кимәлдә уҙҙы. Уларҙы әҙерләүҙә һәм үткәреүҙә ҡатнашҡандарҙың барыһына ла: һайлау комиссиялары хеҙмәткәрҙәренә, партияларға, бойондороҡһоҙ күҙәтеүселәргә рәхмәтемде белдерәм, — тине Владимир Путин.
Рәсәй Президенты яңы һайланған төбәк етәкселәрен һайлауҙарҙа еңеүҙәре менән ҡотланы һәм алдағы эшмәкәрлектәрендә уңыштар теләне.
— Иң мөһим һөҙөмтә – ул йәмғиәттең төрлө ҡаршылыҡтар алдында үҙенең берләшә алыуын күрһәтеү. Билдәләп үтергә кәрәк, милли мәнфәғәттәребеҙҙе яҡларға әҙер булған, дәүләтебеҙҙе үҫтереү һәм нығытыу яҡлы сыҡҡан сәйәси көстәр генә хуплау тапты, — тип билдәләне Владимир Путин.


text:
Сыуаш мәҙәниәте йәмғиәте рәйесе итеп Юрий Михайлов ҡалдырылды
Башҡортостан Республикаһы сыуаш мәҙәниәте йәмғиәтенең отчет-һайлау конференцияһы делегаттары Юрий Михайловты ойошма рәйесе итеп ҡайтанан һайланылар. Уның кандидатураһын Башҡортостан ҡалаларынан һәм райондарынан 128 делегаттың барыһы ла хупланы. Конференция Өфөлә Башҡортостан Мәғарифты үҫтереү институтында үтте. БР Мәҙәниәт һәм милли сәйәсәт министрлығы исеменән конференцияла ҡатнашыусыларҙы милли сәйәсәт, халыҡ-ара һәм төбәк-ара бәйләнештәр бүлеге начальнигы Шәүкәт Тутаев тәбрикләне.
— Был конференцияға БР сыуаш мәҙәниәте йәмғиәтенең ойоштороу структураһын формалаштырыу тулыһынса тамамланды. Хәҙер был республика ҡалаларында һәм райондарында 22 бүлексәһе булған берҙәм ойошма, — тине Юрий Михайлов отчет доклады менән сығыш яһап.
Хәҙерге ваҡытта ойошмала 1300 кеше иҫәпләнә. Бынан тыш, күп кешеләр, уның ағзаһы булып тормаһа ла, йәмғиәткә ярҙам күрһәтә. 2006 йылда үткәрелгән конференциянан һуңғы ваҡыт эсендә 50-нән ашыу мәҙәни-ағартыу йүнәлешендәге ҙур сара ойошторолдо.
Сыуаш йәмәғәтселегенең ҙур ҡаҙаныштарының береһе булып, Юрий Михайлов әйтеүенсә, Өфөнөң Калинин районында икенсе сыуаш йәкшәмбе мәктәбен асыу тора.
Һуңғы ваҡытта Сыуаш республикаһы менән бәйләнештәр әүҙем үҫешә. Сыуаш дәүләт университетының Стәрлетамаҡ филиалында 700-ҙән ашыу студент уҡый, быйыл тәүге тапҡыр "Культурология" специальносы буйынса студенттар йыйылды. Сыуаш телендә "Чаваш Сасси" республика гәзите сығарыла, "Шуратал" ("Ағиҙел") әҙәби берекмәһе уңышлы эшләп килә.
Йәмғиәттең эшмәкәрлегенә Башҡортостан Республикаһы сыуаштары ҡанашаһы (съезы) башҡарма комитеты етәксеһе Валерий Сидоров ыңғай баһа бирҙе. Конференция ҡунағы — Нижегородка сыуаш мәҙәни үҙәге рәйесе Анатолий Ефимов өйрәнеү өсөн Башҡортостанға даими килеп йөрөүен билдәләне.
— Башҡортостан сыуаштары — ул сыуаш халҡының алдынғы отряды. Бында Сыуашстанға ҡарағанда мәҙәниәткә әүҙемерәк ярҙам итәләр, — тине Анатолий Ефимов.


text:
Башҡортостандың Үҫеш корпорацияһы — бөтә Рәсәй мәғлүмәт асыҡлығы рейтингында лидер Фото: Башҡортостандың Үҫеш корпорацияһы
Башҡортостандың Үҫеш корпорацияһы — бөтә Рәсәй мәғлүмәт асыҡлығы рейтингында лидер
Башҡортостандың Үҫеш корпорацияһы — бөтә Рәсәй мәғлүмәт асыҡлығы рейтингында лидер Фото: Башҡортостандың Үҫеш корпорацияһы
ӨФӨ, 2016 йыл, 10 май. /«Башинформ» мәғлүмәт агентлығы, Галина Бахшиева/.
Рәсәй Хөкүмәте ҡарамағындағы Финанс университеты 2016 йылда Рәсәйҙәге төбәк үҫеш корпорацияларының мәғлүмәт яғынан асыҡлығы рейтингын төҙөгән. Ундағы мәғлүмәттәргә ярашлы, Башҡортостан Үҫеш корпорацияһы Калининград өлкәһенең Үҫеш корпорацияһынан ҡала икенсе урын яуланы. Алдынғы бишәү иҫәбендә шулай уҡ Вологда, Омск һәм Ульяновск өлкәләре бар. Бөтәһе рейтингка 44 компания ингән.
Ойоштороусылар әйтеүенсә, рейтинг «Рәсәй инвестиция форумдары рейтингын төҙөү һәм аналитик яҡтан оҙатыу» проекты сиктәрендә әҙерләнгән.
Башҡортостан Үҫеш корпорацияһының матбуғат хеҙмәтендә аңлатыуҙарынса, төбәк корпорацияларын баһалағанда бер нисә фактор иҫәпкә алынған. Рәсми сайттың, корпорация, инвестиция проекттары хаҡында мәғлүмәттең, шулай уҡ халыҡ-ара асыҡлыҡтың булыуы мөһим.


text:
Фото:
Нефтекаманың «Торос»ы «алтын» табырға Себергә юллана
Фото:
Ошо арала Пермдең «Молот-Прикамье»һын өс алыш суммаһы буйынса отоп, Рәсәй юғары лигаһының плей-офф финал серияһында уйнарға хоҡуҡ яулаған «Торос» Нефтекама хоккей клубы хәл иткес уйындарҙа осрашасаҡ көрәштәше исемен белде.
Көн элгәре Ханты-Мансиҙың «Югра»һы Пензала урындағы «Дизелист»ан овертаймда еңеүҙе тартып алды – 2:1. Төньяҡ хоккейсылары серияла еңеп сыҡты – 3:1 һәм хәҙер юғары лиганың «алтын»ы өсөн Нефтекаманың «Торосы» менән алышҡа сыға.
Финал серияһы, шулай уҡ өс еңеүгә тиклем, Нефтекамала 22 һәм 23 апрелдәге матчтар менән старт ала. 26-27 апрелгә Ханты-Манси ҡалаһына барыу планлаштырылған.


text:
Йыл башынан алып Башҡортостанда 69 меңдән ашыу ғаилә торлаҡҡа субсидиялар алған
Торлаҡҡа һәм коммуналь хеҙмәттәргә аҡса формаһында дәүләттән бушлай бирелгән субсидиялар — халыҡҡа мөһим социаль ярҙам сараларының береһе.
Республика субсидиялар үҙәгенән хәбәр итеүҙәренсә,, йыл башынан алып Башҡортостанда был субсидияны 69108 ғаилә алған.
Хәтерегеҙгә төшөрәбеҙ, торлаҡ йорт һәм коммуналь хеҙмәткә түләүҙәр дөйөм ғаилә килеменең 22 процентынан артҡан осраҡта, ғаиләнең матди ярҙамға хоҡуғы бар.
Субсидия күләме һәр ғаилә өсөн айырым иҫәпләп сығарыла һәм торлаҡ-коммуналь хеҙмәттәргә түләнгән сумманан артыҡ булырға тейеш түгел. Субсидия 6 айға билдәләнә.
Торлаҡ йортҡа һәм коммуналь хеҙмәткә түләүҙәргә бурыстар булмағанда йәки уларҙы тәғәйен ваҡытта башҡарыу тураһында килешеү төҙөлгән осраҡта ғына субсидиялар билдәләнә.
Ентекле мәғлүмәтте республика район һәм ҡалаларының субсидия хеҙмәтендә алырға мөмкин. Республика субсидиялар үҙәге түбәндә күрһәтелгән адрес буйынса урынлашҡан: Өфө ҡалаһы, Комсомол урамы, 23/1. Телефондары — 223-68-44, 223-53-10.


text:
«Йома» - Башҡортостан телевидиениеһының иң «оло» проекттарының береһе. Ул 1994 йылда тәүге тапҡыр эфирға сыға, 20 йылда 1000–гә яҡын тапшырыу эшләнә. Программа тамашасыларҙы Ислам дине тәғлимәттәре, мосолман мәҙәниәте, йолалары менән таныштыра.
-
Выпуск от 23.10.2015
Мәсеттең терроризмға ҡаршы роле."Хәмзә" мәсете имамы Тулҡын Кәримбирҙиевтан нәсихәт. Ислам университетында уҡыу процесс һ.б.
-
Выпуск от 02.10.2015
Илебеҙҙең төрлө тарафтарында, райондарында, ҡалаларында иман йорттары эшмәкәрлеге. Ҡорбан байрамы ғәйете.
-
Выпуск от 04.09.2015
Шаран районында һуңғы йылда өс иман йорто сафҡа инде. Иман әҙәпкә нигеҙ, тиҙәр шарандар. Ғафури районы Яугилде ауылында мәсет бер йыл элек асылған. Ошо иман йортоноң эше тураһында ауыл кешеләре һөйләй.
-
Выпуск от 19.06.2015
Ураҙа айы барышында Нурмөхәмәт хәҙрәт менән әңгәмә. Ураҙа тотоу ҡағиҙәләре һ.б.
-
Выпуск от 14.06.2015
Изге Рамаҙан айы алдынан Тәлғәт Тажетдин менән әүгәмә
-
Выпуск от 08.03.2015
Стәрлетамаҡ районы Рощинский ауылында иман йорто. Мосолман ҡатын-ҡыҙҙар. Әхләҡи ғилем. Стәрлетамаҡ районы Рощинский ауылында иман йорто. Мосолман ҡатын-ҡыҙҙар. Әхләҡи ғилем.
-
Выпуск от 01.03.2015
Беренсе йәмиғ мәсете, Ғосмания мәҙрәсәһендә ғилем эше. Доғалар уҡыу. М. Солтанова ис. мәҙрәсә. Беренсе йәмиғ мәсете, Ғосмания мәҙрәсәһендә ғилем эше. Доғалар уҡыу. М. Солтанова ис. мәҙрәсә.
-
Выпуск от 22.02.2015
Башҡорт дәүләт университетында теология факультеты Мәғрүф хәҙрәт тормошо, «Ихлас» мәсете. Башҡорт дәүләт университетында теология факультетыМәғрүф хәҙрәт тормошо, "Ихлас" мәсете.
-
Выпуск от 15.02.2015
Асҡын районында иман тәрбиәһе, Нарыҫтауға сәфәр ҡылыу, йәштәрҙең иманға килеүе һ.б. Асҡын районында иман тәрбиәһе, Нарыҫтауға сәфәр ҡылыу, йәштәрҙең иманға килеүе һ.б.
-
Выпуск от 14.12.2014
Игелеккә өндәү, сәфәр айында никах уҡытыу, изге нәсихәттәр
-
Выпуск от 09.11.2014
Тәүге мәҙрәсәләр Ҡарғалы мәҙрәсәһе, М. Ғафури ис. академия театрында "Мулла" спектакле
-
Выпуск от 31.10.2014
Силәбе өлкәһендәге Ҡолой ауылы мәсете, дөрөҫ тәрбиә һәм файҙалы ғилем, Өфө ҡалаһында йәшәүсе Хәйретдиновтар ғаиләһе
-
Выпуск от 24.10.2014
Игелеккә өндәү, Мөхәррәм айы, мосолмандарҙа Яңы йыл байрамы, Өфөлә етенсе фәнни конференция


text:
Милли китапханала Германиянан әҙәбиәт яңылыҡтары ҡуйылды
Әхмәт-Зәки Вәлиди исемендәге Башҡортостан Республикаһы Милли китапханаһының немец теле уҡыу залы теләүселәрҙең барыһын да 2008-2009 йылғы әҙәбиәт яңылыҡтары күргәҙмәһенә саҡыра.
Милли китапхананың сит телдәрҙәге баҫмалар бүлеге мөдире Индира Хәйретдинова хәбәр итеүенсә, был һайланма баҫмалар Германияла Франкфурт китап йәрминкәһенә ҡуйылған булған. Улар араһында — классиканан авангардҡа тиклем хәҙерге заман немец яҙыусыларының, абруйлы әҙәби премиялар лауреаттарының иң яҡшы эштәре.
— Был күргәҙмә – күсмә, ул Гете исемендәге Немец мәҙәни үҙәге (Мәскәү) һәм Гете исемендәге институт (Мюнхен) ярҙамында ойошторолған. Ике аҙнанан китаптар илебеҙ китапханаларының башҡа немец залдарына оҙатыласаҡ, — ти Индира Рәил ҡыҙы.


text:
Сибайҙар ҡала эсендә АЗС төҙөүгә ҡаршы сыҡты
Сибай ҡалаһында йәшәүселәр прокуратураға мөрәжәғәт итте: улар Чайковский урамы, 38 адресы буйынса автозаправка станцияһы төҙөлөшөнөң законға ярашлылығын тикшереүҙе үтенде. Прокурорҙар объекттың заказсыһы Әбйәлил районында теркәлгән «Кодекс» яуаплылығы сикләнгән йәмғиәте булыуын һәм улар эште законды тупаҫ боҙоп башлауын асыҡланы: АЗС раҫланған проектһыҙ һәм төҙөлөшкә рөхсәт алмайынса төҙөлә башланған.
Прокуратура «экологик талаптарҙы күҙәтмәгән өсөн» статьяһы буйынса административ производство ҡуҙғатты һәм уны БР Экология министрлығының Сибай территориаль комитетына ебәрҙе. Предприятиеға 20 мең һум штраф һалынды, ә иң мөһиме, прокурорҙар АЗС төҙөлөшөн туҡтатыу тураһында дәғүәне судҡа ебәрҙе. Әлеге ваҡытта дәғүә ҡарау стадияһында, тип хәбәр иттеләр БР Прокуратураһы матбуғат хеҙмәтенән.


text:
Баш ҡала уҡыусыларын «Мәҙәниәт йылы» конкурсында ҡатнашырға саҡыралар
Башҡортостандың Милли әҙәбиәт музейы Өфөнөң 5, 6, 7 синыф уҡыусылары өсөн «Мәҙәниәт йылы» ижади эштәр конкурсы тураһында иғлан итте. Конкурс мәҙәниәт кимәлен арттырыу, интелектуал һәм ижади һәләттәрҙе ярыш формаһында үҫтереү һәм күрһәтеүҙә мөмкинлектәр биреү маҡсатында уҙғарыла. Бәйгелә ҡатнашыу өсөн А4 форматында йыйылмалы формала буклет әҙерләргә кәрәк. Эштә фотолар, һүрәттәр, шиғырҙар, кросвордтар ҡулланырға мөмкин, ул уҡыусының аң даирәһе киңлеген күрһәтергә тейеш. Конкурс эштәре Өфө ҡалаһы, Достоевский урамы, 160 адресы буйынса ҡабул ителә. Белешмәләр өсөн телефон: (347) 228-43-92. Иң йөкмәткеле һәм матур биҙәлгән проекттар 19 майҙа «Музейҙар төнө» акцияһы көнөндә конкурс комиссияһы тарафынан билдәләнәсәк һәм иғлан ителәсәк.


text:
Быяла
Быяла — материал һәм есем. Кварц ҡомон иретеп, махсус ысул менән эшкәртеп яҺаған үтә күренмәле ҡаты матдә[1]. Ул кешелек тормошонда иң боронғо дәүерҙәрҙән үк ҡулланыла.Төрлөлөгө менән көнкүрештең төрлө тармаҡтарында осратырға мөмкин.
Физик-механик характеристикалар[үҙгәртергә | вики-тексты үҙгәртергә]
- Тығыҙлығы уның химик составы менән бәйле. Минималь тығыҙлығы кварц быялаларҙа — 2200 кг/м3. Ҡурғаш, висмут, тантал, барий булған быяларҙа тығыҙлыҡ 7500 кг/м3 тиклем етә. Көнкүрештә йыш ҡулланылған натрий-кальций-силикаты быяларҙа, шул иҫәптә тәҙрәләр - 2500-2600 кг/м3.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)


text:
Башҡортостандың агрокүргәҙмәһендә ҡатнашырға Рәсәйҙең 28 төбәгенән 250 компания заявка бирҙе
Башҡортостандың баш ҡалаһында 11 марттан алып 14-нә тиклем «АгроКомплекс» XXIV халыҡ-ара махсуслаштырылған күргәҙмә — республикала берҙән-бер агросәнәғәт күргәҙмәһе һәм Рәсәйҙә иң эреләрҙең береһе үтәсәк.
«АгроКомплекс»тың ойоштороусылары булып һәр йылдағыса Рәсәй Ауыл хужалығы министрлығы булышлығында БР Ауыл хужалығы министрлығы һәм Башҡортостан күргәҙмә компанияһы сығыш яһай.
— Үткән йылдар менән сағыштырмаса, быйыл агросәнәғәт күргәҙмәһе уның ҡатнашыусылары өсөн бик масштаблы һәм уңайлыраҡ буласаҡ. Һис шикһеҙ, бында ҙур ролде ул уҙғарыласаҡ яңы, заманса һәм ҙур майҙансыҡ — «ВДНХ-ЭКСПО» күргәҙмә комплексы уйнай, — тип һыҙыҡ өҫтөнә алды матбуғат конференцияһында Башҡортостандың ауыл хужалығы министры Николай Коваленко.
«АгроКомплекс»-2014-тә ҡатнашырға Рәсәйҙең 28 төбәгенән 250 компания, шулай уҡ Голландия, Германия, Ҡытай, Белорусия, Украина һәм Ҡаҙағстан ҡатнашырға заявка бирҙе.
Журналистарға «Башҡортостан күргәҙмә компанияһы» яуаплылығы сикләнгән йәмғиәте генераль директоры Альбина Килдеғолова хәбәр итеүенсә, быйыл күргәҙмәнең экспозицияһы тематик зоналар буйынса бүленә.
Улар араһында – ауыл хужалығы техникаһы, үҫемлекселек, туҡланыу продукттары, ауыл хужалығы продукцияһын эшкәртеү һәм төрөү өсөн ҡорамалдар, малсылыҡ һәм ветеринария, шулай уҡ консультациялар өсөн зона, асыҡ майҙансыҡта экспозиция һәм «Агроферма» махсус бүлек. Унда килеүселәр төрлө йорт хайуандарының һәм ҡоштарының яңы тоҡомдарын күрәсәк.
БР ауыл хужалығы министры урынбаҫары Илдар Әмирханов әйтеүенсә, күргәҙмәлә аҙыҡ-түлек сәнәғәтен 20 предприятие күрһәтәсәк. Улар араһында – икмәк бешереү, кондитер, һөт һәм ит эшкәртеү сәнәғәте, шулай уҡ умартасылыҡ һәм ҡошсолоҡ менән шөғөлләнеүселәр вәкилдәре. Дөйөм алғанда, ул килеүселәргә үҙ продукцияһының 30-ҙан ашыу яңы төрөн тәмләп ҡарарға һәм һатып алырға мөмкинлек бирәсәк.
— Агросәнәғәт күргәҙмәһендә шулай уҡ «Башҡортостан продукты» республика проекты ҡатнашыусыларының айырым стенды күрһәтеләсәк. Бөгөнгө көнгә был сатырлы бренд 82 тауар етештереүсене берләштерә, — тип өҫтәне Илдар Әмирханов.
Һәр йылдағыса, «АгроКомплекс»ҡа килеүселәргә ауыл хужалығы продукцияһын эшкәртеү өсөн ҡорамалдар, мал аҙығы, ветеринар препараттар, һөт эшкәртеү һәм һаҡлау өсөн ҡорамалдар, ашламалар һәм орлоҡтар, шулай уҡ аҙыҡ-түлек, икмәк бешереү, төрөү ҡорамалдары һәм башҡалар.
«Башҡортостан күргәҙмә компанияһы» етәксеһе Альбина Килдеғолова әйтеүенсә, «ВДНХ-ЭКСПО» күргәҙмә комплексының үҙенсәлеге – тәҡдим ителгән ҡорамалдарҙың эштә, нисек эшләүен күрһәтеү мөмкинлеге».
«АгроКомплекс»тың инде традицион бүлектәре булып өлгөргәндәрҙән тыш, быйылғы күргәҙмәгә төбәк дәүләт сәйәсәтенең яҡын йылдарға өҫтөнлөклө йүнәлештәренә тап килгән бүлектәр индерелгән. Һүҙ, тәү сиратта, ит малсылығын үҫтереү һәм 500 һөт-тауар фермаһын яңыртыу буйынса маҡсатлы республика программалары тураһында бара.
Күргәҙмәнең эшлекле программаһы бай эстәлекле һәм төрлө планлы булыуы көтөлө. Уның дүрт көн эше эсендә 25 сара үткәреү планлаштырылған.
Түңәрәк өҫтәлдәрҙә, семинарҙарҙа, ғилми-ғәмәли конференцияларҙа шунда уҡ бер нисә көнүҙәк мәсьәләне тикшерәсәктәр, шул иҫәптән агросәнәғәт комплексының инновацион үҫеш перспективалары, прогрессив технологиялар һәм техника, ауыл территорияларын үҫтереү, малсылыҡ, ерҙәр мелиорацияһы һәм малсылыҡ фермаларын модернизациялау.
13 мартта, Башҡортостандың Ауыл хужалығы министрлығы яҡлауында уҙғарылған, дүрт конкурстың еңеүселәрен наградлау уҙасаҡ. Уларҙа ауыл хужалығының бер нисә тармағы буйынса продукцияның иң яҡшы өлгөләрен тәҡдим итәсәктәр: ауыл хужалығы техникаһы, үҫемлекселек, туҡланыу продукттары, малсылыҡ һәм ветеринария, тип хәбәр иттеләр матбуғат конференцияһы ҡатнашыусылары.


text:
«Салауат ерендә» гәзите VII «Халыҡ власы» Бөтә Рәсәй конкурсының лауреаты булды
«Салауат ерендә» гәзите (Салауат районы) VII «Халыҡ власы» Бөтә Рәсәй урындағы үҙидара проблемаларына арналған мәҡәләләр конкурсында лауреат булды, тип хәбәр иттеләр конкурстың ойоштороу комитетынан.
Еңеүселәрҙе бүләкләү тантанаһы көтөлгән йомғаҡлау сараһы 21-23 сентябрҙә Пушкинские Горы ҡасабаһында (Псков өлкәһе) үтәсәк. Унда «Салауат ерендә» гәзитенең мөхәррир урынбаҫары Шамил Әхмәтшин саҡырылған. Ул «Асыҡ тема» номинацияһында лауреаттар исемлегендә.
Конкурсҡа быйыл Рәсәй Федерацияһының 55 субъектынан һәм Украина исеменән йәмғеһе 390 заявка бирелгән.
Хәтерегеҙгә төшөрәйек, былтыр «Учалинская газета» был конкурстың дипломанты булғайны. Йомғаҡлау сараһы Владимирҙа үтте.


text:
Электрон технологиялар полиграфистарға ярҙам итә
Көрсөк осоронда дәүләт заказы нимә икәнлеген көндәлек производство менән бәйле булыусылар айырыуса яҡшы аңлай. Шуға күрә бәләкәй бизнес предприятиеһы тендерҙа ота икән, был дәүләт яғынан реаль ярҙам күрһәтелгән, тигән һүҙ.
"Информреклама" типографияһы ике дәүләт заказын үтәүгә тендерҙа еңеп сыҡты. Баҫыусылар Башҡортостан Республикаһы Милли музейы заказы буйынса "Башҡорт халҡының матди мәҙәниәте" каталогын һәм БР Мәҙәниәт һәм милли сәйәсәт министрлығы заказы буйынса "А.Э. Тюлькин конкурсы-2009" каталогын сығарыу хоҡуғы алды.
Күптән түгел предприятиеның сайты тулыһынса яңыртылды: www.inforek.ru. Унда хәҙер сығарылған продукция өлгөләрен, башҡарылған эштәр исемлеген табырға, заказ бирергә һәм уның хәҙерге мәлдәге хаҡын иҫәпләп сығарырға мөмкин.
— Клиенттарыбыҙ интернет-майҙанда эшләү уңайлылығын баһаланы ла инде, — ти "Информреклама" директоры Хәмит Алпаров. — Электрон технологиялар полиграфистар өсөн ҙур ярҙамсыға әйләнде.


text:
Өфөлә эшһеҙҙәрҙе эшкә урынлаштырыу кимәле ярайһы уҡ күтәрелгән
Өфөлә эшһеҙҙәрҙе эшкә урынлаштырыу кимәле август башына ҡарата 82,4 процент тәшкил итте. Бер йыл элек, 1 сентябргә ҡарата мәғлүмәттәр буйынса, был күрһәткес 75,9 процентҡа тиң ине.
Баш ҡаланың Халыҡ мәшғүллеге хеҙмәтенән хәбәр итеүҙәренсә, 2012 йылдың ғинуарынан алып Өфөлә 13600 кеше эшкә урынлаштырылған. Рәсми рәүештә теркәлгән эшһеҙ өфөлөләр һаны 1 авгусҡа ҡарата 7400 кешегә еткән, был ағымдағы йыл башына ҡарата 83 процентҡа тиң.
Рәсми рәүештә теркәлгән эшһеҙлек кимәле Өфөлә август башына ҡарата 1,31 процент тәшкил иткән. Хеҙмәт баҙарындағы көсөргәнешлек, йәғни бер вакансияға дәғүә иткән граждандар иҫәбе ошо уҡ осорға ҡарата 0,4-кә тиң ине.


text:
Өфө вольерында айыуҙың бер юлы дүрт балаһы тыуған
Быйыл ҡыш Өфө вольерында ысын мәғәнәһендә беби-бум күҙәтелә: өс инә айыуҙың өңөндә бер юлы һигеҙ айыу балаһы тыуған! Бер айыуҙың бер сабыйы яҡты донъяға килгән, икенсеһе — өсәүҙе, ә иң түллеһе дүртәүҙе тапҡан.
— Бындай хәл тәбиғәттә һирәк була, — тип аңлатма бирҙе «Башинформ» агентлығына республикалағы билдәле биолог-һунар белгесе Александр Едренкин. – Инә айыуҙың дүрт сабый килтереүе – беҙҙең өсөн бығаса булмаған хәл. Инәһе яңы тыуған балаларын ашатырға тейеш бит, ә тәбиғәттә уның бындай мөмкинлеге юҡ. Башлыса бер-ике бала ғына тыуа. Вольерҙа иһә хәл икенсе төрлөрәк, айыуҙар ҙа һимеҙ булып сыҡты. Шуға күрә яңы тыуған сабыйҙарҙың барыһы ла һау-сәләмәт.
Иң ҙур айыу балаһының рационында — һөт һәм һөтлө бутҡа. Уның ауырлығы әле 15 килограмға тиерлек еткән. Вольерҙың иң бәләкәй йән эйәләре айырым бинала, яслила, йәшәй.
Вольерҙы үҙ ҡарамағына алған ҡаланы төҙөкләндереү һәм йәшелләндереү хужалығында аңлатыуҙарынса, тәрбиәләнеүселәрҙең теүәл йәшен әйтеүе ҡыйын. Инә айыуҙың балалары тыуыуы тураһында улар өңдән үҙенсәлекле тауыштар сыға башлағас ҡына белә.
Әйткәндәй, әле үк дүрт тайыштабандың – циркка, ҡалғандарының зоопаркка эләгәсәге билдәле.


text:
Төбәк аҙыҡ-түлек етештереүселәрен «Милләт һаулығы — Рәсәйҙең сәскә атыу нигеҙе» форумына саҡыралар
ӨФӨ, 2016 йыл, 31 март. /«Башинформ» мәғлүмәт агентлығы, Галина Бахшиева/.
Төбәк аҙыҡ-түлек етештереүселәрен «Милләт һаулығы — Рәсәйҙең сәскә атыу нигеҙе» Х бөтә Рәсәй форумына саҡыралар. Сара 28-30 апрелдә Мәскәүҙә уҙа.
Форум сиктәрендә ҙур күргәҙмә программаһы ҡаралған. Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, аҙыҡ-түлек етештереүселәргә стенд ойошторорға тәҡдим ителә.
Сараның программаһы һаулыҡ һаҡлау, сәләмәт туҡланыу предприятиелары, социаль һәм демография сәйәсәте, мәҙәни ҡаҙанышты һәм тирә-йүнде һаҡлауҙың мөһим мәсьәләләре буйынса ғилми-ғәмәли конгрестар, конференциялар һәм түңәрәк өҫтәлдәр уҙғарыуҙы күҙ уңында тота.


text:
Республика рәсми делегацияһы Австрияға һәм Германияға барасаҡ
Башҡортостан Республикаһы Президенты Мортаза Рәхимов етәкселегендә республиканың рәсми делегацияһы 7 декабрҙән 9-ына тиклем өс көнлөк сәфәр менән Австрияға һәм Германияға барасаҡ. Рәсми делегация составында — БР төҙөлөш, архитектура һәм транспорт министры Рауил Ибәтуллин, Башҡортостан Республикаһының Австрия Республикаһындағы вәкиле Вадим Плетнев.
7 декабрҙә Австрия баш ҡалаһы Венала Башҡортостан Президенты БМО-ның сәнәғәт үҫеше буйынса Генераль конференцияһының (ЮНИДО) 13-сө сессияһы эшендә ҡатнашасаҡ. Конференцияла ҡатнашыусылар — ойошманың 173 дәүләт-ағзаһы вәкилдәре — халыҡ-ара финанс-иҡтисади көрсөк менән бәйле донъялағы хәлде тикшерәсәк, үҫешеүсе илдәргә һөҙөмтәле ярҙам юлдарын билдәләйәсәк, яҡындағы дүрт йылға ғәмәлдәр программаһын һәм бюджетты ҡабул итәсәк, ЮНИДО етәкселеген тәғәйенләйәсәк.
Бынан тыш, Венала Мортаза Рәхимов республиканың тышҡы иҡтисади партнерҙары һәм Австриянан инвесторҙар менән эшлекле осрашыуҙар һәм һөйләшеүҙәр үткәрәсәк.
8 декабрҙә Башҡортостан Президенты Германияға барасаҡ. Атап әйткәндә, Лемфёрд ҡалаһында Мортаза Рәхимов аҙ ҡатлы йорттар етештереү буйынса «Эластогран» предприятиеһы эшмәкәрлеге менән танышасаҡ. Ошонда уҡ республика башлығы завод менеджменты менән һөйләшеүҙәр алып барасаҡ, предприятие технологиялары презентацияһы үткәреләсәк.
Шул уҡ көндө Австрияла Мортаза Рәхимов энергияны һаҡлаусы технологиялар файҙаланып йорттар һалыу ысулдары менән танышырға ниәтләй.
9 декабрҙә Венала Башҡортостан Президенты Рәсәй Федерацияһының Австриялағы Ғәҙәттән тыш һәм Тулы хоҡуҡлы Илсеһе Станислав Осадчий менән һөйләшеүҙәр үткәрәсәк.


text:
Фото:
Стәрлетамаҡ хакимиәте етәкселегендә үҙгәрештәр
Фото:
Бөгөн Стәрлетамаҡ ҡалаһы ҡала округы Советы ултырышы үткәрелде. Унда хакимиәт башлығы вәкәләттәрен ваҡытынан алда туҡтатыу һәм ҡала хакимиәте башлығы бурыстарын ваҡытлыса башҡарыусыны тәғәйенләү тураһындағы мәсьәләләр ҡаралды.
Вәхит Әбдрәхимов икенсе эшкә күсеү менән бәйле хакимиәт башлығы вазифаһынан бушатылды. Стәрлетамаҡ ҡала хакимиәте башлығы вазифаһын ваҡытлыса башҡарыуҙы Совет депутаттары Алексей Изотовҡа йөкмәтте.
Ул хакимиәт башлығы вазифаһын ошо вазифаға конкурс һөҙөмтәләре буйынса ҡала округы Советы тәғәйенләгән кеше үҙ вазифаларын үтәй башлағанға тиклем башҡарасаҡ.
Совет ултырышында Башҡортостан Президенты Хакимиәте Етәксеһе Николай Курапов ҡатнашты.


text:
Башҡортостанда хәйриә эшмәкәрлеге мәсьәләләре буйынса совет ойошторолдо
Башҡортостан Президенты Рөстәм Хәмитов «Хәйриә эшмәкәрлеге мәсьәләләре буйынса республика советы тураһында»ғы указға ҡул ҡуйҙы.
Совет коллегиаль кәңәшмә органы булып тора һәм йәмәғәт башланғыстарында эшләй. Ул Башҡортостанда хәйриә эшмәкәрлеген үҫтереү һәм уға ярҙам итеү, дәүләт власы, урындағы үҙидара органдары, предприятиелар, йәмәғәт берекмәләре һәм хәйриә ойошмаларының үҙ-ара эш итеүен ғәмәлгә ашырыу маҡсатында ойошторолған.
Хәйриә акцияларын координациялау һәм уларҙы үткәреүгә булышлыҡ итеү, хәйриә эшмәкәрлегенә ярҙам итеүгә һәм уны үҫтереүгә йүнәлтелгән норматив-хоҡуҡи акттарҙы әҙерләүҙә ҡатнашыу, хәйриә ойошмаларына мәғлүмәти-методик һәм хоҡуҡи ярҙам күрһәтеү Советтың төп бурыстарына инә.
Башҡортостан Президенты Рөстәм Хәмитов Совет рәйесе булып тора, тип хәбәр итә республика башлығының матбуғат хеҙмәте.